Юрий Лужков: Медведев Бош вазирликка ярамайди\nҲукмрон "Единая Россия" партияси асосчиларидан бири¸ Москва собиқ ҳокими Россия жорий сиëсатини танқид қилди.\n2010 йилнинг 28 сентябрида катта шов-шув билан истеъфога чиқарилган собиқ Москва мэри Юрий Лужков мамлакатнинг энг йирик партияси ҳисобланган “Единая Россия”нинг келгуси президентлик сайлови олдидан аҳоли орасида обрўси кескин пасайиб кетаётганини гапиради.\n- Сайлов давомида “Единая Россия”¸ Медведев билан бўладими ёки унингсиз¸ жиддий муаммоларга дуч келади ва ўзини қўллаб келган овозларни йўқотади. Чунки “Единая Россия” – аслини олганда ҳокимият партияси эмас, у халқни, одамларни ҳимояламади, у ҳукумат ва президентга хизмат қилди¸ холос, дейди Юрий Лужков.\nМосква собиқ мэри мазкур партия асосчиси ва раҳбарларидан бири эди. У мэрликдан истеъфога чиқиши биланоқ партияни ҳам тарк этган. Москвани 18 йил давомида бошқариб¸ уни дунёнинг энг йирик мегаполисларидан бирига айлантирган Лужков, ўз собиқ партиядошларини “сотқинликда” айблади.\n- “Единая Россия” партияси обрўси кескин тарзда тушиб бормоқда. Чунки ундаги одамлар, мен партияни бошқараётганларни назарда тутяпман, ташкилий, ақлий потенциал нуқтаи назаридан кучсиз, кўримсиз шахслардир. Бундай шахслар туфайли эса партия ҳокимият қўлидаги қулайгина ўйинчоққа айланди. “Единая Россия” раҳбарияти хизматкорлик қилиш қулай эканини фаҳмлаб олди, дейди Юрий Лужков.\nЮрий Лужков Путин-Медведев тандемида жой-алмашиш қоидасининг жорий қилингани мисолида Россия жорий сиёсати олдиндан белгилаб берилган ўйин қоидаларига биноан олиб борилаётганини таъкидлади. У бу икки сиёсий раҳбар орасида президентликка Путиннинг нисбатан лойиқлигини гапирди.\n- Жой алмашиш масаласига тўхталадиган бўлсак... Путиннинг Медведевдан кўра президентликка даъвогарлик қилиши маъқулроқ, деб биламан. Медведев мамлакат миқёсидаги масалаларни ҳал эта олмаслигини намойиш қилди. Айтишим керакки, Меведевнинг Бош вазирлик лавозимига тайинланиши Россия учун бундан-да салбий оқибатларга олиб келиши мумкин. Медведев премьер сифатида жуда кучсиздир. Россия ҳокимиятни, президентни ўзгартириб давлат иқтисодиётини тиклашга қодир шахсни ҳокимият тепасига қўйиши шарт, дейди ҳозирда рафиқаси¸ миллиардер Елена Батурина билан Швейцарияда қўним топган Юрий Лужков.


Боксчиларимиз Бишкекдаги халқаро турнирда медаллар билан қайтишди\n5 февраль, 2018, 13:49\nХабарингиз бор, 31 январ - 4 феврал кунлари Қирғизистон пойтахти Бишкек шаҳридаги К. Кожомкул спорт саройида бокс бўйича Дуйшенкул Шопоков хотирасига бағишлаганган 41-халқаро турнир бўлиб ўтди.\nУшбу мусобақада Ўзбекистон, Тожикистон, Россия, Қозоғистон ва Қирғизистон давлатларидан 146 нафар чарм қўлқоп усталари ғолиблик учун рингга чиқишди, дея хабар беради Ўзбекистон бокс федерацияси матбуот хизмати.\nМусобақа якунларига кўра, 52 кг вазн тоифасида рингга кўтарилган Фозилжон Абдумурадов мезбонлар вакили Турат Осмоновни мағлуб этиб, олтин медални қўлга киритди. Шунингдек, Фазлиддин Мелибоев (69 кг) эса қирғизистонлик Эрмек Сакеновни, Обиджон Тоҳиров (+91 кг) ҳам қирғизистонлик Шеймуҳаммед Ҳакимовдан устун келиб, шоҳсупанинг энг юқори поғонасига кўтарилди.\nУмидли боксчиларимиздан бири Нодиржон Мирзахметов (49 кг) ҳал қилувчи баҳсда қирғизистонлик Мирлан Туркбай уулуга имкониятни бой бери қўйган бўлса, Ойбек Жўраев (56 кг), Баҳром Фозилов (81 кг) учинчи ўрин билан кифояланишди.


Қозоғистон, Тожикистон ва Қирғизистон давлатлари Ўзбекистонни четлаб ягона энергия тизимини яратмоқчи - Anhor\nAnhor Все посты Қозоғистон, Тожикистон ва Қирғизистон давлатлари Ўзбекистонни четлаб ягона энергия тизимини яратмоқчи\nТожикистон, Қозоғистон ва Қирғизистон давлатлари Ўзбекистонни четлаб Марказий Осиёнинг ягона энергетика тизимини тиклаш масаласини кўриб чиқмоқда, дея хабар беради ТРЕНД “Барки точик” Тожикистон давлат энергия холдингининг қайта тузилмалаш ва хусусийлаштириш бўлими бошлиғи Уйгулой Хўжаеванинг сўзларига таянган ҳолда.\nУнинг сўзларига кўра, ўз вақтида ягона энергетика тизими минтақада жойлашган мамлакатларни электр энергияси билан барқарор ва узлуксиз таъминлаш мақсадида яратилган эди. Хўжаеванинг қайд этишича, ёз пайтида Тожикистон ортиқча электр энергиясини қўшни Ўзбекистонга экспорт қилган, бунинг эвазига ўзбек электр энергияси қишки даврда, яъни ТР энергия танқислигига учраган пайтда қайтарилган.\n«Тожикистон ягона энергетика тизимидан узилганидан кейинги етказилган иқтисодий зарарни ҳисоблаш қийин. Саноат корхоналари ярим йиллаб электр-энергиясини ололмасди. Бир неча марта ўтказилган музокаралар натижа бермади, – дея қайд этади Хўжаева. – Ҳозир Қозоғистон ва Қирғизистон мазкур тизимни Ўзбекистонни четлаб Тожикистон – Датка (Қирғизистон) – Чимкент (Қозоғистон) линияси бўйича тиклаш тарафдори. Бу ҳолда Тожикистонда минтақадаги мамлакатлар билан электр энергиясини алмашиш ва унинг ортиқчасини ёз мавсумида сотиш имкони пайдо бўлади», – таъкидлайди у.\nАйни пайтда, Хўжаеванинг сўзларига кўра, Тожикистон ёз ойида электр энергиясини 800 млн кВт/соат миқдорида Афғонистонга ва 600 млн кВт/соат миқдорида Қирғизистонга экспорт қилмоқда.\nҲозир Душанбеда “Энергетик ҳамкорлик соҳасида тажриба алмашиш” мавзусида минтақавий конференция бўлиб ўтмоқда. Унинг ишида Тожикистон, Афғонистон, Ўзбекистон, Туркманистон, Қозоғистон, Қирғизистон ҳамда халқаро ташкилотлар вакиллари иштирок этяпти.\nэлектр энергиясиягона энергия тизими


ИнтерФУТБОЛ :: Европа топ-лигаларидаги осиёлик тўпурарлар\nЕвропа топ-лигаларидаги осиёлик тўпурарлар\nАнглия премьер-лигасининг 11-турида «Тоттенхэм» сафида Сон Хюн Мин гол урди.\nНатижада бу воқеа бутун «сариқ қитъа» бўйлаб яхшигина акс-садо берди. Қуйида Осиё футболчиларининг айни пайт Европа топ-лигаларида қай тарзда тўп киритаётганига назар ташлаймиз.\nСон Хюн Мин. Сўнгги 3 мавсумдан бери «Тоттенхэм» сафида порлаётган Сон Хюн Мин АПЛда шу пайтгача жами 20та (2015|2016 - 4та, 2016|2017 - 14та, 2017|2018 - 1та) гол урди.\nШу тариқа у «МЮ» сафида бутун Европага донг тартган Парк Жи Суннинг натижасини янгилади. Умумий ҳисобда оладиган бўлсак, Сон «шпорлар» либосида 93та ўйинда 32 марта рақиблар дарвозасини ишғол қилди\n. Ваҳоланки, у «Гамбург»да 20та, «Байер»да эса 29та тўп киритганди. 2016 йилнинг сентябри ва 2017 йилнинг апрелида премьер-лигада ойнинг энг яхши футболчиси номига сазовор бўлди. Мин бу борада осиёлик ҳамкасблари орасида тенгсиздир.\nАПЛда гол урган кореялик футболчилар: Сон Хюн Мин - 20та, Парк Жи Сун - 19та, Ки Сун Йонг - 13та, Ли Чун Йонг - 8та, Сеол Ки Хён - 5та, Жи Донг Вон - 2та, Ким Бо Кюнг - 1та.\nАПЛда гол урган осиёлик бошқа футболчилар: Япония (Шинжи Оказаки - 12та, Шинжи Кагава - 6та, Мая Йошида - 5та, Юничи Инамото - 4та, Хидетоши Наката - 1та), Хитой (Сун Жихай - 3та, Женг Жи - 1та), Эрон (Ашкан Дежага - 5та, Андраник Теймурян - 2та).\n2016 йил декабрь ҳолатига кўра, Англия премьер-лигасида футболчилари гол уришга эришган мамлакатлар сони 106тага етди. Арманистон терма жамоаси аъзоси Генрих Мхитарян («МЮ») ўз юртини ушбу рўйхатга қўшган сўнгги ўйинчи бўлди.\nШинжи Оказаки. Сўнгги 3 мавсумдан бери «Лестер» сафида ўйнаётган Шинжи Оказаки АПЛда шу пайтгача жами 12та (2015|2016 - 5та, 2016|2017 - 3та, 2017|2018 - 4та) гол урди.\nУмумий ҳисобда оладиган бўлсак, Шинжи «тулкилар» либосида 88та ўйинда 17та тўп киритди. 21 октябрда «Суонси Сити»га қарши баҳсда урилган голга қадар Шинжи жорий мавсум АПЛ баҳсларида «Арсенал» (2та) ва «Ливерпуль» (1та) билан учрашувларда рақиб дарвозасини ишғол қилганди.\nАарон Муй.20 августда «Ньюкасл» (1:0) ҳамда 21 октябрда «МЮ»га (2:1) қарши баҳсларда гол муаллифи бўлди. Айни пайт АПЛда ўйнаётган австралиялик футболчилар орасида фақатгина у тўп киритяпти.\nУмуман олганда, «яшил қитъа» вакилларидан жами 12 нафари Англия премьер-лигасида дарвозаларни аниқ нишонга олишган. Улар орасида АПЛда тўпурарлик салоҳиятини намойиш этиб, бу борада ҳамон етакчиликни сақлаб турган футболчи Марк Видукадир (92та гол).\n2016 йилнинг март ойида «Мельбурн Сити» Аарон Муйни 2 млн. АҚШ доллари эвазига Саудия Арабистонининг «Ал-Наср» клубига сотмаганди. Июнда эса австралиялик ярим ҳимоячи «Манчестер Сити» билан 3 йиллик шартнома имзолади.\nМазкур битимдан 6 кун ўтиб, уни «Хаддерсфилд Таун» клубига ижарага бериб юборишди. 2017 йилнинг 30 июнида премьер-лигага йўл олган ушбу жамоа Муйнинг 10 млн. фунт эвазига янги клубга ўтишини расмийлаштирди.\nМэтью Леки. Бундеслига тўпурарлари пойгасига назар солсангиз, жадвалнинг ўртароғида Мэтью Леки номига кўзингиз тушади. Мавсум бошида «Герта» сафида порлаган бу футболчи Саломон Калу соясида қолиб кетмади.\n26 ёшли Леки 19 августда «Штутгарт»га қарши баҳсда (2:0) «дубль» қайд этганди. «Ингольштадт» клуби сафида ўйнаб юрган кезлари эса Германия олий дивизионида рақиблар дарвозасини 3 марта ишғол қилганди.\nГаку Шибасаки. «Барселона» дарвозасига тўп киритиш ҳаммага ҳам насиб этавермайди. Жорий мавсум Мадриднинг «Хетафе» клуби сафига қўшилган 22 ёшли Гаку Шибасаки 16 сентябрь куни Каталония грандига қарши баҳсда ҳисобни очди.\nБу «Барселона» учун примеранинг жорий мавсумида ўтказиб юборилган илк гол бўлди. Гакунинг «тўққизлик»ни ажойиб тарзда ишғол қилиши кўпчиликнинг ҳайратини оширди.\nШибасаки ушбу клубга 17 август куни келиб қўшилди ва у билан 4 йиллик шартнома имзоланди.\nЭътиборлиси, 2016 йил 18 декабрда клублар ўртасидаги жаҳон чемпионати финалида Гаку Шибасаки «Кашима Антлерс» сафида «Реал Мадрид» дарвозасига иккита тўп киритиб, «дубль» муаллифига айланганди.\nЛекин японлар финалда 2:4 ҳисобида имкониятни бой беришганди.\nАлиризо Жаҳонбахш. Жорий мавсумнинг 9-тури якунига кўра, Голландия эредивизиони рамзий терма жамоасига «АЗ» Алкмаар вакили эронлик Алиризо Жаҳонбахш ҳам киритилди.\nБу унинг шундай рўйхатдан иккинчи марта жой олишидир. «Херенвен» клуби ҳужумчиси Ризо Ғучаннажод ҳисобида ҳам худди Алиризоники сингари 2та гол бор.\nАлиризо Жаҳонбахш 1993 йил 11 августда Ғилон вилоятида туғилган. 2013|2014 йиллар мавсуми якунига кўра, Голландия эредивизионида порлаган энг ёш иқтидорлар орасида Мемфис Депайдан сўнг 2-ўринга лойиқ кўрилган.\nЖаҳонбахшни Эрон футболи афсоналаридан бири Меҳди Маҳдавикиага ўхшатишади. 2013-2015 йилларда Неймегеннинг НЕК клуби сафида ўйнади.\n2015 йилнинг 3 августида эса «АЗ» клуби билан 5 йиллик шартнома имзолади. Ўтган мавсум якунига кўра, уни мавсумнинг энг яхши вингери, деб топишди.


18 январь, 2021, 20:23\nТеглар:АГМК | Металлург | Пахтакор\nАГМК Аббос Отахонов билан шартнома имзолади.\nАГМК ўтган йиллар мобайнида «Металлург» шарафини ҳимоя қилган ҳимоячи - Аббос Отахонов билан шартнома имзолади.\nМустаҳкам ва ишончли ҳаракатлари билан мудофаа чизиғида қурғонга айланадиган Отахонов эндиликда «кончилар» либосида АГМК шаънини ҳимоя қилади. Аббос Отахонов эркин агент сифатида олмалиқликлар билан 1 йиллик битимга имзо чекди.\nАббос Отахонов 1995 йили 25 август куни Фарғона вилоятида таваллуд топган.\n«Пахтакор» академияси тарбияланувчиси ҳисобланган Аббос Отахонов 2015 йилдан эътиборан катта футболда. Футболчи 2016 йилги мавсумни «шерлар» сафида ўтказиб, 10 ўйинда майдонга тушган. 2017 йилги мавсумда эса Отахонов «Навбаҳор» сафида элитада 17 беллашув ўтказган ҳамда 1 бор гол муаллифига айланган. 2018 йилдан эътиборан кетма-кет уч мавсумни «Металлург» сафида ўтказган Аббос Отахонов жами 78 ўйинда майдонга тушиб, 3 бор гол уришга муваффақ бўлган.\nАббос Отахонов 6 йиллик фаолияти давомида барча мусобақаларда жами 117 ўйин ўтказган ва 4та гол киритган.\nАббос Отахонов Ўзбекистон ёшлар терма жамоаси сафида 2018 йилги Хитойда ўтган Ёшлар ўртасидаги Осиё чемпионати ғолиби ҳисобланади.


Бир ўқувчимиздан келган кутилмаган саволга даҳшатли жавоб: “Онаси эмас, ўзи “фалон” бўлган одам Оқсаройга киришга ҳам ирганиши табиийку!” - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:32 - Бир ўқувчимиздан келган кутилмаган саволга даҳшатли жавоб: “Онаси эмас, ўзи “фалон” бўлган одам Оқсаройга киришга ҳам ирганиши табиийку!”\nНОРМУРОД ЖАЛИЛОВИЧ НАСИМОВ исмли ўқувчимиздан бугун шундай савол келди: “Салом. Янги рахбарнинг нима сабабдан Оксаройга кучиб утмагани сабабини ёзамиз деган эдиларинг Шу версияни орзикиб кутмокдамиз ака. Саломат булинг.”\n“ҲАРАКАТ”: Биз бу саволга жавобни ҳамма ўзбеклар шундоғам билсалар керак, деб ўйлаб, бу хусусда ҳеч нарса ёзмаган эдик. Ҳозир бу жавобни ёзишга мажбурмиз.\nФақат “Ҳаракат”нинг эмас, бошқаларнинг ҳам хабаридан маълумки, ҳозир Президент бўлган аввалги Бош вазир Шавкат Мирзиё ҳамма йиғилшларда, ҳеч уялмасдан, ўзи танқид қилаётган одамнинг онасинигина эмас, ўзини ҳам “фалон” қилишини гапирарди. Ўзбекистон каби диктаторликларда бош вазир ва бошқа давлат одамлари айнан давлат раҳбарига тақлид қилиб, шу каби жумлалар ишлатганларини аҳмоқ ҳам билса керак.\nҲа, айнан Ислом Карим ҳаммага онасидан ташқари ўзини ҳам фалон қилишини гапирарди. Аммо, ҳеч қандай шубҳа йўқки, Ислом Каримдек дунёнинг биринчи номерли диктатори фақат гапириш билан чекланмаган, у ростдан ҳам баъзиларни Оқсаройда тўғридан-тўғри “фалон” қилган.\nЎзи “фалон” қилинган одам, ўша “фалон” қилинган кабинетда ишлашини кўз олдингизга келтироласими, ҳурматли жаноб Нормурод Жалолович Насимов?!?!?!\nФақат илтимос, ҳурматли жаноб Нормурод Жалолович Насимов. Қўштироқ ичидаги фалон сўзи нимани англатиши ҳақида савол бериб ўтирманг, ҳаммамизни шарманлда қиласиз-ку!


5-Mavzu, imgtopdf generated 0604201601058, Deutsche Ban1, Mustaqil ish(1), Ultratovush - Vikipediya (1), Maxliyo mustaqil ta'lim, Maxliyo mustaqil ta'lim, banklarda risk menejmenti, 8-Mavzu. Olchashlar noaniqligi., 2 5192654287368357321, Davlatov A, ГЕОГРАФИЯ, Зебра, Yakuniy nazorat!!!\nРақамли фильмларни яратиш: монтаж, авторинг, рендеринг, тайёр фильмларни DVD дискка ёзиш.\nРақамли фильмларни яратиш: монтаж\nТайёр фильмларни DVD дискка ёзиш.\nВидео формат – бу видеоахборотни рақамли кўринишидаги стандарт ҳисобланади. Видео форматлар бир биридан маълумотни бериш усули ва сиқилиш даражаси билан фарқланади.\nАудио- ва видеоахборотларни компьютерга ёзиш ва ўқиш маҳсус дастурлар - «кодеклар» ёрдамида амалга оширилади.\nMPEG-1 форматида видеоролик кадрлари уч гуруҳга бўлинади: I-, P- ва B-кадрлар.\nI-кадр, Intra Frames таянч кадрлар киради. Бу кадрлар тўлалигича JPEG форматида сақланади.\nP-кадр,Predicted Frames, кадрдаги ўзгаришлар содир бўлган холда сақланади.\nB-кадр (Bi-DirectiOnally Interpolated Frames) бошқа барча кадрлар.\nРақамли видеони сиқиш технологиялари\nСифатни йўқотмасдан сиқиш;\nСифатни йўқотиш билан сиқиш\nТабиий йўқотишлар билан сиқиш\nҚабул қилиш нуқтаи назаридан йўқотишларсиз сиқиш\nСунъий йўқотишлар билан сиқиш\nМонтаж- бу (фр. montage) — ижодий жараѐн бўлиб, видеотехнологиялар ѐрдамида видеомаҳсулотни яратиш тушунилади. Монтаж чизиқли ва чизиқли бўлмаган турларга бўлинади.\nЧизиқли монтаж ташувчига видеотасвирларни ѐзишдан олдин кадрлар кетма-кетлиги монтажчи томонидан белгиланади.\nЧизиқли бўлмаган монтаж компьютерлар пайдо бўлиши билан пайдо бўлди ва ривожланиб келмокда. Бу технология кадрлар кетма-кетлигини аниқлашдан ташқари товуш параметрларини ўзгартириш, созлаш, қўшиш каби имкониятларни беради. Компьютер имконияти видеокадрларга қўшимча эффектларни қўшиш олиб ташлаш имкониятини беради.\nДастур ўрнатилганидан сўнг Start (Пуск) ва асосий менюдан Adobe Premiere Pro танланган ҳолда дастурга кирилади.\n1-расм. Premiere да ишлаш янги ойнани очиш билан амалга оширилади\nЮкланиш амалга ошганидан сўнг Premiere ойнаси ва унинг диалогли ташриф ойнаси очилади. Бу ойнадаги мос тугмаларни босган ҳолда янги лойиҳани очиш — New Project (Лойиҳа яратиш), мавжуд бўлган лойиҳа файлини очиш Open Project (Лойиҳани очиш) ёки система бўйича ёрдам олиш мумкин Help (Ёрдам). Агарда сиз янги лойиҳа яратиш ойнасини танласангиз у юкланишидан олдин лойиҳани таҳрирлаш давомида талаб қилинадиган ойна параметрларини (фильм ўлчами, кадрлар частотаси, кадрлар рақамланиши ва бошқалар) ўрнатишни талаб қилади.\nЭнди ўзимиз янги лойиҳа яратамиз ва дастур интерфейсини имкониятлари балан танишиб чиқамиз.\nТаклиф қилинган диалогли ойнадан New Project (Лойиҳа яратиш) танлаш орқали янги лойиҳани очамиз.\n2. New Project (Лойиҳа яратиш) янги лойиҳа очилаётганда чап томондаги менюдан Available Presets (Доступные предустановки) ва DV - PAL - Standart 32kHz (Рақамли видео - стандарт PAL – Стандарт товуш 32 кГц) пунктни танланг. Бу биз кейинчалик Premiere дастур билан ишлаётганда фильм яратилаётганда PAL (европа телевидения стандарти) форматда иш олиб боришни таъминлайди. Биз бирорта ўрнатишларни танлагандан сўнг ўнг тарафдан Description (Описание) танланади.\n3. Лойиҳа номини Name (Номи) матн майдонига ёзилади. Масалан, tuit. Ҳамда бу файлни қаерга сақлаш йўли танланади.\n4. Сўнгра New Project (Лойиҳа яратиш) диалогли ойнасидан ОК тугмаси босилади.\nPremiere дастури ўрнатилганидан сўнг асоий ойнада бир нечта кичик ойналар очилади. Бу ойналарнинг ҳар бири филмларни монтаж қилиш учун ўз функцияларига эга. Бу ойналарнинг энг муҳимари учта (2-расм.):\nProject (Проект) — лойиҳа таркибини бошқариш учун (таҳрирланаётган фильмларни ва ташқи файллардан импорт қилинган маълумотларни);\nTimeline (Монтаж ёки Монтаж столи) — клиплардан ташкил топган вайтинчалик шкалаларни схематик жойлашиши бўйича фильмларни монтаж қилиш учун;\nMonitor (Монитор) — фильм ва клипларни дастлабки кадрлар расмларини кўриш учун, шунингдек, визуаль монтаж учун ишлатилади.\n3-расм. Premiere юклангандан кейинги ойнаси\n4-расм. Timeline ойнасида учта фильм очилган ва улранинг активи Sequence 02 филми саналади.\nФильмни монтаж қилишда фойдаланувчи учта ойнадан ташқари экранда яна бошқа бир нечта ишни олиб боришга кўмаклашувчи ойналар палитраси ҳам очилади. Улар қўшимча мақсадларда ишлатилиб монтаж жараёнини осонлаштиришга ва қўшимча маълумотлар чиқаришга ёрдам беради.\nHistory (Журнал) —кўриш учун хизмат қилувчи палитра ва фильмни энг охирги ўзгартиришларни бекор қилишга ёрдам беради;\nInfo (Маълумот) — қўшича контекст менюларни чиқарувчи палитра (одатда кўпинча белгиланган объект бўйича маълумот олиш имконини беради).\nEffects (Эффектлар) — эффектларни ўтишини қўшган ҳолда клипларга ҳар хил эфектларни қўшиш;\nEffect Controls (Эффектларни бошқариш) — белгиланган эффектларни бошқаришва уларни параметрларини ўрнатиш;\nTitle Designer (Титрлар дизайнери) — титрлар билан клипларни таҳрирлаш ва яратиш учун ишлатилади;\nAudio Mixer (Аудиомикшер) — клипларни товушларини анъанавий микшенларини созлаш учун.


Паспорт дардидаги суд - 30 Марта 2008 - Ҳимоячи\nЯкшанба, 19.09.2021, 08:51\nГлавная » 2008 » Март » 30 » Паспорт дардидаги суд\nПаспорт дардидаги суд\nОхунов паспорти дардидаги суд\n3 апрель куни Тошкент шаҳрининг Шайхонтоҳур туманлараро фуқаролик судида Хорижга чиқиш, кириш ва фуқаролик бошқармаси устидан 27 март куни бошланган суд жараёнининг навбатдаги мажлиси бўлиб ўтади.\nБошқармани судга Ўзбекистон фуқароси, расмий қайддан ўтказилмай келаётган “Бирлик халқ ҳаракати” партияси лидерларидан бири Пўлатжон Охунов бир йилдан буён фуқаролик паспортини янгилаб бермаётгани учун берган.\n“Эзгулик” инсон ҳуқуқлари жамияти вакили Абдураҳмон Ташанов суднинг 27 март куни бўлиб ўтган дастлабки мажлиси тўғрисида гапириб: “Судья Мавлонова биринчи бўлиб “Бирлик” фаолини эшитди ва нима учун паспорт берилмаëтганлигини суриштирди. Умуман ИИВ идораси вакили сифатида келган шахс биронта саволга жавоб бера олгани йўқ”,- деди.\n“Озодлик” суднинг дастлабки мажлиси тафсилотларини даъвогар Пўлат Охуновнинг ўзидан ҳам сўради.\nОзодлик: Судья бир йилдан бери нимага паспорт бермаяпсизлар, деб сўраган бўлса керак. Буни ИИВ идораси вакили нима деб изоҳлади?\nПўлат Охунов: Судья ҳам, прокурор ҳам ҳамма ҳужжатлари бор экан, нимага бермаяпсизлар, деб сўради. Вакил: “Мен аниғини билмайман. Бу иш билан мен шуғулланганим йўқ. Шунинг учун аниқ жавоб бера олмайман”, деди. Масалан, мен вакилга 30дан ортиқ савол бердим. Биронта саволимга жавоб бермади. Фақат айтдиган гапи - “мен билмайман, бу иш билан мен шуғулланмадим”.\nАбдураҳмон Ташанов эса жавобгар томон - Хорижга чиқиш, кириш ва фуқаролик бошқармаси вакилининг судга мутлақо тайёргарликсиз келганидан ишда прокурор сифатида қатнашаëтган Мухторовнинг жаҳли чиқиб, судьядан судни тўхтатиш ҳақида ажрим чиқаришни сўраганини билдирди.\nМасала тарихига доир қисқа маълумот: Ўзбекистондаги сиёсий мухолифатнинг таниқли вакилларидан бири П.Охунов 90-йиллар бошида сиёсий мотивлар билан қамалиб, бир неча йил ўтириб чиққанидан сўнг Ўзбекистонни тарк этган ва бир неча йилдан буён оиласи билан Швеция берган сиёсий бошпанада яшаб келаётган эди. Лекин у Ўзбекистон фуқаролигини сақлаб қолган ва паспортининг амал қилиш муҳлати якунига етаёзгани учун уни алмаштириш мақсадида 2007 йил бошида ватанига келган.\nБундан қарийб 13 ой олдин П.Охунов муддати тугаган паспортини Ўзбекистон Республикаси Хорижга чиқиш, кириш ва фуқаролик бошқармасининг Андижон вилоятидаги маҳаллий бўлимига топширган. Ўшандан буён унга янги паспорт берилмаяпти. Шунинг учун Пўлат Охунов на Ўзбекистоннинг ўзида эркин ҳаракатлана оляпти, на Швецияда қолган оиласи олдига бора оляпти.\nПаспорт берилмаётганининг муҳтамал сабаблари тўғрисида Абдураҳмон Ташанов мана бундай фикр билдирди:\n“Ҳозир Пўлат Охунов сиёсий фаолияти учун паспорт берилмаётганини иддао қилмоқда. Бошқа нарса бўлиши мумкин, деб ҳам фараз қиляпти. Назаримда, бошқа мухолифат вакилларига солиштирганда Пўлат Охун шахси нуқтаи назаридан юмшоқ сиëсатчи, ҳукумат учун ташвиш туғдирадиган ëки агрессив қарашларга эга одам эмас. Шунга қарамай, унга паспорт берилмаëтгани маъносини тушуниш қийин. Менимча, мантиқ қидириб овора бўлиш керак эмас. Кимдир буни шахсий ғараз нуқтаи назаридан ушлаб турган бўлиши мумкин”.\nП.Охуновнинг ўзи эса унга паспорт берилмаётгани сабабини сиёсий мотивларда кўрмоқда.\n“Хорижга чиқиш, кириш ва фуқаролик бошқармаси ходимларининг ўзи ҳам бу улар ҳал этадиган масала эмаслигини, бу ишга Миллий хавфсизлик қўмитаси аралашганини, ўшаларнинг босими билан паспорт берилмаётганини айтяпти”,- деди П.Охунов\nПросмотров: 920 | Добавил: himoyachi | Рейтинг: 2.0/1


Узбекистонда 2020 йилги Рамазон хайитини нишонлаш ва хайит намозини укиш тартиби эълон килинди – КУН УЗ\nГлавная / Жамият / Узбекистонда 2020 йилги Рамазон хайитини нишонлаш ва хайит намозини укиш тартиби эълон килинди\n6 days ago\tЖамият Comments Off on Узбекистонда 2020 йилги Рамазон хайитини нишонлаш ва хайит намозини укиш тартиби эълон килинди 615 Показы\nУзбекистон мусулмонлари идораси Уламолар кенгаши 2020 йилги Рамазон хайитини нишонлаш тугрисида баёнот эълон килди.\n– Азиз юртдошлар, Узбекистон мусулмонлари идораси Уламолар кенгаши номидан Сиз азизларни мехр-окибат, эзгулик ва саховат айёми булган Рамазон хайити билан самимий муборакбод этамиз.\nХар йили бутун дунё мумин-мусулмонлари катори юртдошларимиз Ийдул фитрни кутаринки кайфият, узгача шукух, алохида тайёргарлик ва катта хурсандчилик ила нишонлайдилар.\nРамазон ойи давомида адо этилган ибодатлар, эзгу амаллар ва мехр-саховат ишлари эвазига мумин-мусулмонлар жуда катта ажр-савобларга эришадилар, инша Аллох.\nРамазон ойида Аллох таоло фарз килган руза тутилиб, диёримиз буйлаб хатми Куръонлар килинди. Ёрдамга мухтож кишилар ва кам таъминланган оилаларга хайру саховатлар килинди.\nБарчага маълумки, бугунги кунда бутун дунё буйлаб, жумладан, юртимизда хам коронавирус касаллиги кенг таркалди. Хозир инсоният мураккаб даврни бошидан кечирмокда. Юртимизда эпидемиологик вазиятни жиловлаш, ахоли саломатлигини хар томонлама химоя килиш учун барча чоралар курилмокда. Юртимизда бу касаллик кенг таркалишининг олдини олиш максадида карантин ва бир катор чекловлар жорий этилди.\nКатъий карантин чораларини куллаш билан мамлакатда касалликнинг кайд этилган холатларига нисбатан хам, кунлик янги холатлар хам паст даражада сакланиб турибди. Юртимиз ушбу офатдан ортикча талафотларсиз чикишга эришмокда ва вазият баркарорлашгани сари карантин чоралари секин-аста юмшатилмокда. Лекин, бутун дунёнинг куплаб мамлакатларида янги турдаги коронавирус пандемияси билан боглик вазият кескинлигича колмокда.\nБаён этилганлардан келиб чикиб, 2020 йилги Рамазон хайити (Ийдул фитр) намозини пандемия даврида жамоат булиб укиш имконияти мавжуд эмаслиги, мумин-мусулмонларнинг зиммасидан ушбу ибодатни сокит килади.\nУзбекистон мусулмонлари идораси Уламолар кенгашининг коронавирус инфекцияси таркалишининг олдини олиш буйича фатвоси ва Рамазон ойини утказиш хакидаги баёнотида кайд этилганидек, эпидемиологик вазиятни инобатга олган холда жума намози урнига уйда пешин намозини, беш вакт намоз ва Рамазон ойидаги тарових намозини уйда укиш хакидаги тавсиялар айни Рамазон хайити намозига хам тегишлидир.\nРамазон хайити кунлари эпидемик холат мавжудлиги ва одамларнинг хаётига хавф сакланиб колиши сабабли жума ва бошка намозлар каби Ийд намозини хам жамоат булиб укишнинг иложи булмайди.\nБундай вазиятда куйидаги оят, хадис ва шаръий коидаларда курсатилган тавсияларга амал килишга буюрилади.\nАллох таоло Куръони каримда шундай хитоб килади: «Узингизни халокатга дучор килманг» (Бакара сураси, 195-оят).\nАбу Саъид Худурий разияллоху анхудан ривоят килинган хадисда Хазрати Пайгамбаримиз саллаллоху алайхи васаллам: «Зарар бериш ва зарар куриш хам йук» деганлар.\nМуътабар фикхий китобларимизда: «Зарарни даф килиш фойдани жалб килишдан олдинга куйилади», деган коида бор.\nЮкоридаги баён этилганлардан келиб чикиб, шариат инсонга зарар етиш эхтимоли кучайган пайтда ибодатларни енгил тарзда бажаришга рухсат беради ёки бутунлай зиммадан сокит килади. Ийд намози вожиб амал булгани боис бугунгидай узрли холатларда хайит намози адо этиш сокит булади.\nМавжуд вазият такозосидан келиб чикиб, Рамазон хайити намози адо килинмаса хам байрам кайфиятини саклаб колиш учун Хазрати Пайгамбаримиз саллаллоху алайхи васалламнинг бир суннатларини хаётга жорий этиш максадга мувофикдир. Абу Саъид разияллоху анхудан ривоят килинади:\n«Расулуллох саллаллоху алайхи васаллам Ийд намозидан аввал нафл намоз укимасдилар. Качон уйларига кайтсалар икки ракат намоз укирдилар» (Имом Ибн Можа ривояти).\nХанафий мазхабининг муътабар фикхий манбаларидан бири булмиш «Мажмаъул анхур» китобида шундай дейилади:\n«Маълум булсинки, хайит намози Зухо (чошгох) намозининг урнига куйилган. Качонки, хайит намози бирор узр сабабли укилмай колса, икки ёки турт ракат нафл намоз укиш мустахаб булади. Турт ракат укиган афзал».\nБаён этилган шаръий далил ва хужжатлардан келиб чикиб, Узбекистон мусулмонлари идораси Уламолар кенгаши карантин шароитида Рамазон хайитини нишонлаш буйича куйидаги тавсияларни такдим этади:\n1. Узбекистон мусулмонлари идораси Уламолар кенгаши фатвоси асосида масжидларда карантин даврида вактинча жамоат намозлари тухтатилганини инобатга олган холда Рамазон хайити (Ийдул фитр) намозини укиш хам мумин-мусулмонларнинг зиммасидан сокит булади.\nЮртдошларимизга хайит куни куёш терак буйи кутарилгандан кейин уз хонадонларида турт ракатли нафл намози укишлари тавсия этилади.\n2. Уламолар ва имом-хатиблар томонидан бугунги вактинчалик кийинчиликларга карамасдан, Рамазон хайити хар доимгидек хонадонларимизга, дилларимизга кувонч, юртимизга файз-у барака кириши, бир-биримизга булган мехр-окибатимизни янада зиёда булишига сабаб экани тугрисида, оммавий ахборот воситалари, теле, радиоканаллар, босма ва электрон нашрларда кенг куламли таргибот ишлари амалга оширилсин.\n3. Хайит арафасида ва байрам кунлари ёши улуг кексаларимиз ва беморлар холидан хабар олиш хамда хайит билан табриклаш ва бошка миллий урф-одатларимиз билан боглик анъаналаримизни карантин талабларидан келиб чиккан холда амалга ошириш тавсия этилсин.\n4. Коракалпогистон Республикаси, Тошкенг шахри ва вилоятларнинг марказларида «Рамазон хайити – хайру саховат айёми», «Рамазон хайити – хурсандчилик мавсуми», «Ийдул фитр – катта шодиёна» мазмунидаги ёзувлар пешлавхалари жойлаштирилсин.\n5. 2020 йил 24 май куни Узбекистон мусулмонлари идорасининг Рамазон хайити табриги юртимиз ахлига етказилсин. Ушбу табрикдан сунг энг табаррук уламолар томонидан Рамазон хайити фазилатлари тугрисида телевидения оркали интервьюлар тизимли равишда давом эттирилсин.\n6. Рамазон хайити арафасида ахолининг ёрдамга мухтож катламларини куллаб-кувватлаш максадида, хомийларни жалб этган холда «Саховат ва кумак» умумхалк харакати кенг камровли амалга оширилсин.\n7. Рамазон хайити арафасида барча телеканаллар оркали эфирга узатилиши режалаштирилган курсатувлар Медиа-режаси асосида Коракалпогистон Республикаси козиёти козиси, Тошкент шахар ва вилоятлар бош имом-хатиблари хамда халкимиз орасида обрули диний уламоларимиз томонидан ташкил килинсин ва кенг ёритилсин.\n8. Коракалпогистон Республикаси козиёти козиси, Тошкент шахар ва вилоятлар бош имом-хатиблари томонидан ижтимоий тармоклар оркали, «Рамазон хайити муборак булсин!» мавзусидаги маърузаларни Рамазон хайити куни онлайн тарзда бериб бориш ташкил этилсин.\nАзиз юртдошлар, Аллохнинг рахмати ва баракоти ёгилиб турган ушбу дамда, калбимиз юмшаб, ихлосимиз ортиб турган лахзаларда дуо килайлик. Халкимизни, жонажон Ватанимизни офат-у кулфатлардан, бало-ю казолардан Узи саклаб, хаётимизни бундан-да фаровон килсин, дейилади Узбекистон мусулмонлари идораси Уламолар кенгаши баёнотида.


Навбатдаги афсонавий айфон бозорни тарк этмоқда » Ўзбекистон янгиликлари – Zamin.uz\nНавбатдаги афсонавий айфон бозорни тарк этмоқда\nЖаҳон миқёсида энг яхши сотилган айфонлардан бири бўлган iPhone 5s смартфон бозорини тарк этмоқда. Мобил алоқа воситалари етказиб берувчиларининг сўзларига кўра, ҳамёнбоп айфон ўз ўрнини "SE" моделига бўшатиб беради.\nТадқиқотларга кўра, iPhone 5s шу кунга қадар энг арзон айфон сифатида бозорда яхши сотиб келинган. Айни пайтда эса бу моделнинг сўнгги нусхалари сотиб тугатилмоқда. Маълум бўлишича, Apple бу смартфонни етказиб беришни тўхтатади. Йил охиригача 5s савдоси тўлиқ ниҳоясига етади.\nШунингдек, iPhone 5s'га эҳтиёж ҳозирга келиб анча пасайган. Экспертлар ҳам 5s жиҳатларига кўра ҳам бир оз эскирганини айтишмоқда.\niPhone 5s — Apple корпорациясининг 2013 йилнинг 10 сентябрида тақдим қилинган 7-авлод смартфони ҳамда iPhone 5'нинг "меросхўри". У iOS 11 операцион тизими бошқарувида фаолият кўрсатади. Девайсда 64 битли Apple A7 (ARMv8) процессори, Apple M7 ёрдамчи чипи ва Touch ID бармоқ излари сканери ўрнатилган.\nАйтиш жоизки, бу "айфонография", яъни айфонда яхши сурат олиш анъанасини бошлаб берган гаджет.\nКенжа айфон - iPhone SE\n5s ўрнига тахтга кўтарилаётган "SE" модели унга қараганда бир оз қиммат бўлади. Шу билан бирга, унинг техник имкониятлари анча юқори. iPhone SE -- айни пайтда сотувга чиқарилаётган энг ихчам iPhone бўлиб, 4 дюймли жажжи дисплейдан иборат. Дизайнини iPhone 5'дан "мерос" олган бўлса ҳам, техник жиҳатдан iPhone 6S билан баҳсга киришади ва илғо A9 процессорига эга. "Кичкина деманг бизни", деганларидай бу айфоннинг афзалликлари кўп. Ҳатто, iPhone X маҳрум бўлган "Touch ID" тугмаси ҳам бор :)\nШубҳасизки, ритейлерларнинг қайд этганларидек, энди у Apple корпорациясининг навбатдаги энг яхши сотиувчи арзон смартфони бўлади.


Сўғдда ОИТВ кучаймоқда\nТожикистоннинг Сўғд вилоятида шу йилнинг 8 ойи мобайнида ОИТВга чалинган 166 одам аниқланди.\n«Мен ОИТВга чалинганман». Тожикистонда ОИТВга чалинган илк одам аниқланганданг бери биринчи марта 30 ёшли хўжандлик мустақил телеканал орқали ана шундай сўзлар билан ёшларга мурожаат қилди.\nСўғдлик Василий Избрехт Хўжанд шаҳридаги биринчи мустақил телеканал орқали чиқиш қилиб, ОИТВга чалингани ҳақида гапирди.\n-Мен Хўжанд шаҳар 1- қамоқхонасида ОИТВга чалиндим. Бунга шу коллония вакиллари сабаб бўлишди. Чунки у ерда турли касалликларга, ОИТВга чалинганлар ҳам бир жойда, соғлом маҳбуслар билан бирга сақланишади.\nКасаллар алоҳида камераларга ажратилмаган.Телевидение орқали чиқиш қилишимдан мақсад, ёшларни мана шу вабодан эҳтиёт қилишдир. Чунки ҳанузгача кўплаб тожикистонликлар ОИТВ ҳақида тўлиқ маълумотга эга эмас,-дейди Василий.\n“Бу чиқишингиз билан бошқаларнинг Сизга нисбатан нафрати ошиши, одамлар юз ўгиришидан чўчимадингизми?” деб сўраймиз Василийдан.\n- Йўқ, чунки бир кун эмас бир кун барибир аниқ бўларди. Бу чиқишимдан асосий мақсад ОИТВга чалинганлар ҳам инсон, фақат касал эканлиги, улар ёрдамга муҳтож эканлиги ҳақида гапириб, мазкур касаллик фақатгина накротикларни игна орқали қабул қилиш ва жинсий алоқа орқалигина юқишини ўқтириш эди.\nЁнимда Хўжанд шаҳар ҳокимияти вакили ўтирган эди ва мен ОИТВга чалинганман, деганимда, у ўрнидан туриб бошқа жойга ўтирди.\nКўрдингизми, ҳаттоки ҳукумат вакиллари ҳам ОИТВ даб -дурустдан одамга юқмаслигини билмайди. Айтмоқчиманки, тожикистонликларнинг кўпчилиги, ОИТВ ҳақида аниқ маълумотга эга эмас. Шунинг учун ҳам биз - бир гуруҳ ташаббускорлар “ОИТВ билан яшовчи одамлар” жамиятини ташкил этдик, - деди Василий.\nВилоят ОИТВга қарши кураш марказининг раҳбари Абдужалол Жабборовнинг айтишича, ОИТВга чалинаётганларнинг ёши 20- 40 атрофида. Уларнинг 58 фоизи игна санчувчи гиёҳвандлардир.\n- Сўғд вилоятида жорий йил саккиз ой давомида ОИТВга чалинган 166 киши аниқланди. Шунингдек, ВИЧ, СПИДнинг онадан боласига ўтганлиги бўйича икки холат ҳам қайд этилди. Ҳозир бу чақалоқлар хам шифокорлар назорати остида. Бироқ жинсий алоқалар орқали ОИТВ тез тарқалиши кузатилмоқда, -дейди Абдужалол Жабборов.\nБундан етти йил олдин ОИТВга чалинганлар шимолий Тожикистоннинг фақатгина Қайроққум, Хўжанд ва Чкалов каби шаҳарларида аниқланган эди. Бугунги кунда эса Сўғд вилоятининг деярли ҳамма шаҳар ва туманларида ВИЧга чалинганлар пайдо бўлганлиги мутахассисларни ташвишга солган. Шу кунга қадар юзга яқин сўғдлик ҳали давоси топилмаган бу дарддан вафот этди.\n“ОИТВ-ШАРҚ-ҒАРБ” халқаро ташкилоти вакили Никола Контининг сўзларига кўра, мазкур касаллик бутун Марказий Осиёда тез суратларда тарқалмокда.\n- Бугун ОИТВ билан боглиқ вазият Марказий Осиёнинг барча йирик шаҳарларида ташвишли ҳол бўлиб қолмоқда.Чунки ОИТВ жинсий алоқа орқали тез тарқалмоқда.\nБиз ОИТВга қарши кураш тадбирларига, жумладан, Сўғд вилоятида дин вакилларини жалб қилдик. Улар ёшлар орасида мазкур касаллик оқибатлари ҳақида суҳбатлар ўтказишмоқда, - деди Никола Конти.\nЖаҳон Глобал жамғармаси ёрдами билан минтақанинг Зафаробод, Ғончи, Панжакент, Истаравшан ва Исфара шаҳарларида туманлараро текширув-аниқлаш лабораториялари очилди.\nКузатувчилар текширувлар бир неча марта ўтказилаётганини таъкидлашса-да, “ҳақиқий аҳволни тўла аниқлаш мушкул”,дейишади. Чунки биринчи навбатда ажратилаётган маблағ етарли эмас. Иккинчидан эса текширишлар жараёнидан яна меҳнат мухожирлари ва уларнинг оилалари четда қолмоқда.


Янги тартибдаги уй-жой қуришга ипотека кредити ажратишнинг соддалаштирилган тизими жорий қилинади - UzNews.uz\nУнга кўра, янги тартибдаги уй-жой қуриш учун олинган ипотека кредити қарз олувчининг пластик карточкасига босқичма-босқич ўтказиб берилади.\nЖорий йил 21 сентябрь куни Ҳукуматнинг “Янги тартибдаги уй-жойларни қуриш ва қайта қуриш учун ипотека кредити ажратишнинг соддалаштирилган тизимини жорий қилиш тўғрисида”ги қарори қабул қилинди.\n– мижознинг танловига кўра, якка тартибдаги уй-жойларни қуриш учун ипотека кредити қарз олувчининг пластик карточкасига босқичма-босқич ўтказиш йўли билан ажратилишига;\n– қурилиш даври учун 6 ой имтиёзли давр белгиланишига;\n– даромадлари тўғрисида камида охирги 3 ой учун иш жойидан берилган маълумотномалар, иш берувчи томонидан берилган иш ҳақи ва унга тенглаштирилган тўловлар, пенсия тўловлари, фоизлар, дивидендлар, мол-мулкни ижарага беришдан олинган доимий тарздаги даромадлар давлат солиқ хизмати органи томонидан тасдиқланган жисмоний шахсларнинг даромадлари бўйича декларациялар билан бирга ва халқаро пул ўтказмалари тизими орқали келиб тушган маблағлар ҳамда қонунчиликда тақиқланмаган бошқа даромадларни қарз олувчининг (биргаликда қарз олувчининг) кредитга лаёқатлилигини ҳисоблашда инобатга олишга;\n– кредитнинг мақсадли ишлатилишини банк ва қарз олувчи ўртасида дастлаб имзоланган уй-жой қурилишини бажариш режа-жадвали асосида бажарилган ишлар сифатида қабул қилишга;\n– кредит ажратиш учун якка тартибдаги уй-жойларнинг тегишли лойиҳа ташкилотлари томонидан ишлаб чиқилган лойиҳа-смета ҳужжатлари ҳамда асосий турдаги қурилиш материаллари қиймати асос сифатида қабул қилинишига;\n– якка тартибдаги уй-жойларнинг молиявий смета ҳисоб-китобининг 10 фоизи миқдорида бошланғич бадал сифатида қарз олувчининг маблағлари, мавжуд қурилиш материaллари, ишчи кучи ва бажарилган қурилиш-монтаж ишлари қабул қилинишига.


Туя сути учун субсидия берилади\nСубсидиялаш талабларига мувофиқ, молиявий ёрдамни барча ширкатларга бериш кўзда тутилмаган. Бунинг учун ширкат аъзоларининг ўртада фойдаланиладиган мулкка доир электрон харитаси бўлиши керак. Харита тузилган тақдирдагина ҳар бир аъзо субсидия учун электрон турда ариза бера олади. Бу ҳақда жамоатчилик кенгашининг навбатдаги йиғилишида вилоят қишлоқ хўжалиги бошқармасининг раҳбари Серик Турбеков гапириб берди.\nВилоят жамоатчилик кенгаши аъзолари кун тартибига киритилган саккизта масаланинг олтитаси юзасидан қарор қабул қилдилар. Иккита масала муҳокамаси келгуси мажлисга қолдирилди.\nАйтганча, кенгаш аъзолари юқорида айтилган чорвачиликни субсидиялаш масаласидан ташқари, вилоят бюджетидан молиялаштириладиган “Б” корпуси давлат хизматчиларини баҳолаш усулини тасдиқлаб, Тулкибош туманини Туркбоши тумани деб қайта номлаш тўғрисида Ҳукумат қарори лойиҳасини маъқулладилар. Шунингдек, вилоятга қарашли шаҳарлар ва аҳоли манзилларини ободонлаштириш қоидалари ва вилоят аҳамиятига эга барча автомобиль йўлларининг тизимини тасдиқлади.\nВилоят йўловчилар транспорти ҳамда автомобиль йўллари бошқармасининг раҳбари Нурлан Байғутовнинг айтишича, бултур вилоят аҳамиятига эга 88,3 чақирим автомобиль йўли туман, шаҳар ҳокимликларининг коммунал мулкига ўтказилган. Тавсия этилган қарор лойиҳасига мувофиқ, вилоят аҳамиятига эга автомобиль йўлларининг умумий узунлиги 4197,1 чақиримни ташкил этади. Вилоят ҳудудини кесиб ўтадиган магистраль нефть қувурларининг муҳофаза ҳудудини белгилаш ҳамда ердан фойдаланиш қоидаларини белгилаб бериш масалаларини тавсия этган вилоят ҳокимлиги қарори лойиҳасини ҳам кенгаш аъзолари бир овоздан қўллаб-қувватлашди.\n, 2018-05-17, 12:36 168


Бекободда Тожикистоннинг 30 нафар фуқароси ушланди\nЎзбекистонда давлат чегарасини бузгани учун қўшни Тожикистоннинг 30 нафар фуқароси қўлга олинди.\nБу ҳақда Ўзбекистон Миллий хавфсизлик хизмати қошидаги Давлат чегараларини ҳимоя қилиш қўмитаси ходими Раззоқ Шоймардонов РИА Новости агентлигига маълум қилди. Унинг сўзларига кўра, Тожикистон фуқаролари сешанба куни Тошкент вилоятининг Бекобод туманида қўлга олинган.\nҚўлга олинган фуқароларнинг билдиришича, мева-сабзавот сотиб олиш мақсадида ўтмишда улар чегара назорат пунктлари орқали Ўзбекистон ҳудудида ўтганлар, бироқ бир ҳафтадан буён Тожикистондаги чегара назорат пунктлари ёпиқ бўлганлиги туфайли, улар чегарадан ноқонуний равишда ўтишга мажбур бўлмоқдалар.\n-Қоидабузарлар ички ишлар органларига топширилган ва яқин кунлар ичида улар ўз ватанига депортация қилинадилар,дея қўшимча қилди Шоймардонов.\nДавлат чегараларини ҳимоя қилиш қўмитаси ходимининг билдиришича, 2009-2010 йиллар давомида Тожикистоннинг 6500дан зиёд фуқароси ўзбек чегарасини ноқонуний равишда бузиб ўтганлик айби билан қўлга олинган.


«2021 йилда Тошкент ҳудудидан бирорта ер вилоятга чиқиб кетмайди» – Жаҳонгир Ортиқхўжаев\n12:05 / 20.12.2020\n19 декабр куни Тошкент шаҳар ҳокимлигида пойтахт ҳокими Жаҳонгир Ортиқхўжаев ҳамда ўринбосарлари иштирокида ОАВ вакиллари учун матбуот анжумани ўтказилди.\nKun.uz мухбирининг хабар беришича, анжуманда шаҳар ҳокими 2021 йилда Тошкент шаҳри чегараларининг ўзгариши ва ташкил этиладиган йўлдош шаҳарча ҳақидаги саволга жавоб берди.\nҚайд этилишича, 2020 йилда пойтахтда 12-туман, яъни Янгиҳаёт тумани ташкил этилиб, ҳудудлари белгилаб берилди ва бундан кейин бу ерда қурилиш ишлари ҳам бўлади, Европа мутахассислари билан маслаҳатлашган ҳолда туманга ажратилган ердан унумли фойдаланиш чоралари кўрилади.\n“Айтишим мумкинки, 2021 йилда Тошкентга бошқа ер қўшилмайди ва Тошкент ҳудудидан бирорта ер вилоятга чиқиб кетмайди”, — деди Ортиқхўжаев.\nМаълумот берилишича, Тошкент вилоятининг Тошкент тумани ҳудудидан 266 гектар ер давлат раҳбарига кўрсатилган. Ҳозирда бу ерда узумчилик билан шуғулланилади. Лекин Олмазор ва Шайхонтоҳур, Учтепа туманлари аҳолиси зич ҳудудлар ҳисобланади. Аҳоли сони кескин кўпайиши сабаб турар жой муаммоси юзага келмоқда.\n“Бизнинг олдимизда бу муаммони ечишнинг иккита йўли бор. Ёки улар учун ўша туманлардаги бўш жойларга кичик-кичик турар жойлар қуриш ёки шаҳар ҳудудидан сал четга чиқиб, уларга яқин бўлган ҳудудда барча инфраструктурага эга бўлган, ҳеч кимга халақит қилмайдиган шаҳарча қуриб бериш орқали уй-жой билан таъминлаш. Ўйлайманки, ушбу туманларда яшовчи одамларнинг тинчини бузмаслик учун ҳам ўша вилоятдан қилганимиз маъқул бўлади. Чунки ҳеч ким шаҳарнинг у бурчагидан бу бурчагига бориб яшашни хоҳламайди. Шунинг учун шу туманларга яқинроқ ҳудуддан йўлдош шаҳарча қуришни режалаштирганмиз”, — деди шаҳар ҳокими.\n“Ҳам озиқ-овқат, ҳам одамларнинг яшаши, биласизми, бу дунёда ҳамма нарсага эришиш қийин. Нимагадир эришиш учун нимадандир воз кечиш керак”, — дея қўшимча қилди Жаҳонгир Ортиқхўжаев.\n08:29 / 22.02.2021\nТошкент шаҳрида давлат кўчмас мулкидан фойдаланганлик учун ижара тўловининг энг кам ставкалари ўзгартирилмади\nПойтахтда жамоат транспорти йўналишлари тармоғи уч тоифага ажратилади


БААда Париждаги Лувр музейи филиали очилади\n22:40 / 06.09.2017\nЖорий йилнинг 11 ноябрида Абу-Дабида Париждаги Лувр музейининг филиали очилади. Бу ҳақида БАА маданий муассасасининг матбуот релизида сўз юритилади.\nМузейнинг очилиши шарафига кўнгилочар дастурлар ташкиллаштирилади, дастур доирасида концертлар ва раққосларнинг чиқишларини томоша қилиш мумкин бўлади. Тадбирда Франция президенти Эммануэль Макрон иштирок этади.\nФорс кўрфазидаги Саадият оролида жойлашган филиал коллекциясида 700га яқин санъат асари бўлади. Улар БАА раҳбарияти билан бирга Франция ҳукумати томонидан ҳам тақдим этилган. Замонавий санъат бўлимида музей меҳмонлари Эдуард Мане, Поль Гоген, Пит Мондриан, Ай Вэйвэй ва бошқа мусаввирларнинг ишларини кўришлари мумкин бўлади.\nБундан ташқари, музей ҳудудида жаҳон динларига бағишланган галерея фаолият юритади.\nМузейда, шунингдек, ҳайкалтарошлик намуналари ҳам намойиш қилинади.\nАбу-Даби Луври чипталари катталар учун 60 дирҳам (16 доллар)дан ва ёшлар (13-22 ёш) учун - 30 дирҳам (8 доллар). 13 ёшгача болалар учун музейга кириш бепул.\nБАА пойтахтидаги Лувр филиалининг қурилиши 2009 йилда старт олган. Унинг очилиши бир неча марта орқага сурилган.\nБАА Абу-Даби Лувр филиал


Савченко яна бир бор очлик эълон қилди\nУкраина Олий Радаси депутати Надежда Савченко Донбассдаги ҳарбийларни асирликдан озод қилиш жараёни секинлашганига қарши норозилик белгиси сифатида очлик эълон қилди. Бу ҳақда «112 Украина» телеканалида маълум қилинди.\n"Бугундан эътиборан мен украиналик асирларни озод қилиш жараёнидаги турғунлик туфайли (...) яна очлик эълон қиламан. Бу натижага эришилгунига қадар давом этади", деган Савченко.\nБундан олдинроқ у Киевга ДХР ва ЛХР раҳбарияти билан тўғридан-тўғри алоқа ўрнатишни таклиф этганди. Халқ депутати бўлмиш Савченко бу бўйича музокараларда шахсан ўзи иштирок этишга тайёрлигини маълум қилганди.


2018 йил 29 июнь куни соат 10-00 да “Қўқон суперфосфат заводи” АЖ акциядорларининг 2017 йил якуни бўйича йиллик умумий йиғилиши бўлиб ўтади.\nАкциядорлар умумий йиғилишида иштирок этиш учун жамият акциядорларининг реестрини шакллантириш санаси 25 июнь 2018 йил.\nЖамият бошқарувининг 2017 йил якуни буйича Бизнес-режа параметрларининг бажарилиши ва 2017 йилдаги жамиятни ривожлантириш стратегиясига эришиш бўйича кўрилган чора-тадбирлар тўғрисидаги ҳисоботини тасдиқлаш;\nЖамиятнинг 2017 йил молия-хужалик фаолиятини текшириш натижалари бўйича ташқи аудитор хулосасини тасдиқлаш;\nЖамиятнинг 2017 йил якуни молиявий фаолиятини текшириш натижалари бўйича тафтиш комиссияси ҳисоботини тасдиқлаш;\nЖамият кузатув кенгашининг 2017 йил якуни бўйича ҳисоботини тасдиқлаш;\nЖамиятнинг бухгалтерия баланси, молиявий натижалар тўғрисидаги ҳисоботларини тасдиқлаш;\nЖамиятнинг 2017 йил якуни буйича жамият ихтиёрида қолган соф фойдани тақсимлаш ва дивиденд миқдорини, уни тўлаш тартибини тасдиқлаш;\nЖамиятнинг 2018 йил учун “Бизнес-режа”сини тасдиқлаш;\nЖамиятни 2018 йилга кузатув кенгаши аъзоларини сайлаш;\nЖамиятни 2018 йилга тафтиш комиссияси аъзоларини сайлаш;\n2018 йил молия-хўжалик фаолиятини текшириш учун жамият аудиторини танлаш ва унга тўланиши лозим бўлган хақ миқдорини белгилаш;\nЖамият Уставининг янги таҳририни тасдиқлаш.\nШунингдек, жамиятнинг умумий йиғилишларини ўтказиш тўғрисида акциядорларга хабарнома юборишда қулайликлар яратилиши таъминлаш мақсадида акциядорлардан ўзларининг электрон почта манзилларини (e-mail) тақдим этишларини сўраймиз.


Мақолалар мазкур саъна бўйича сараланган: Среда, 03 Декабрь 2014\nСреда, 03 Декабрь 2014 10:46\nПрезидент АҚШ Давлат котиби ёрдамчисини қабул қилди\nЎзбекистон Республикаси Президенти Ислом Каримов 2 декабрь куни Оқсаройда икки томонлама сиёсий маслаҳатлашувларнинг бешинчи раундида иштирок этиш учун Тошкентга келган АҚШ Давлат котибининг Жанубий ва Марказий Осиё ишлари бўйича ёрдамчиси Ниша Десаи Бисвални қабул қилди.\nСреда, 03 Декабрь 2014 10:42\nЎзбекистон «EIMA — 2014» халқаро кўргазмасида\nЯқинда Италиянинг Болонья шаҳрида “EIMA — 2014” Қишлоқ хўжалиги ускуналари ва техникалари халқаро кўргазмаси бўлиб ўтди. Ушбу йирик ҳамда нуфузли халқаро анжуман доирасида Ўзбекистоннинг сармоявий салоҳияти тақдим этилди.\nСреда, 03 Декабрь 2014 10:41\nСреда, 03 Декабрь 2014 10:35\nАнгрен кўмир конларидаги қазиш ишлари жараёнида минг-минглаб тонна қолдиқ ҳосил бўлади. Ундан шу пайтга қадар деярли фойдаланилмасди.\nСреда, 03 Декабрь 2014 10:31\n* Ўзбекистон Республикаси Ички ишлар вазирлиги Тошкент олий ҳарбий-техник билим юртида бўлиб ўтган “Инсон ҳуқуқлари — энг олий қадрият” мавзуидаги анжуманда ҳуқуқий маданиятни юксалтиришда Конституциянинг аҳамияти, сайлов жараёнида халқаро экспертлар ва жамоатчилик назорати, суд-ҳуқуқ ислоҳотлари инсон ҳуқуқларини таъминлашнинг муҳим омили эканлиги ҳақида маърузалар тингланди.\nСреда, 03 Декабрь 2014 10:28\nТараққиётимизнинг мустаҳкам ҳуқуқий асоси\nЎзбекистон Республикаси Конституцияси, 22 йилдирки, мамлакатимиз тараққиёти йўлида мустаҳкам ҳуқуқий асос бўлиб хизмат қилмоқда. Буни суд-ҳуқуқ соҳаси ислоҳотлари мисолида ҳам кўриш мумкин.\nСреда, 03 Декабрь 2014 10:27\nЯнги китоб тақдимоти\nАлишер Навоий номидаги Ўзбекистон Миллий кутубхонасида Ўзбекистон Республикаси халқ ёзувчиси, Давлат мукофоти совриндори Муҳаммад Алининг “Улуғ салтанат” эпопеясининг тақдимот маросими бўлиб ўтди.\nСреда, 03 Декабрь 2014 10:25\nМуқаддас Ватанда азиздир инсон\nИнсон ҳамиша эртанинг умиди билан яшайди. Зеро, бу туйғу кишига куч-қувват, кўтаринкилик бахш этади. Бинобарин, жисмоний имконияти чекланганларнинг ҳар бир куни соғайиб кетиш орзуси билан кечади.\nСреда, 03 Декабрь 2014 10:23\nЧемпионлар лигаси иштирокчилари маълум бўлди\nОсиё футбол конфедерацияси келаси йилда қитъа клублари ўртасида ўтказиладиган чемпионлар лигаси баҳслари учун ажратилган квоталарни эълон қилди.\nСреда, 03 Декабрь 2014 10:21\nИстеъдодли ёшларга туҳфа\nПойтахтимизда болалар ижодий жамоаларининг энг фаол қатнашчиларини байрамона либослар билан тақдирлаш маросими бўлиб ўтди.


“Ўзстандарт” агентлиги ҳузуридаги Стандартлаштириш, сертификатлаштириш ва техник жихатдан тартибга солиш илмий-тадқиқот институти (Стандартлар институти) Қайта тайёрлаш ва Малака ошириш маркази (ҚТ МОМ) ҳақида маълумот\nСтандартлар институтининг ҚТ МОМ Марказий осийода Стандартлаштириш, техник жиҳатдан тартибга солиш, метрология, сертификатлаштириш ва сифат менежмент тизими соҳалари ҳамда ўзаро боғлиқ соҳаларда раҳбар ходимлар ва мутахассислар малакасини ошириш бўйича етакчи ўқув маркази ҳисобланади.\nМалака ошириш маркази қуйидаги хизматларни кўрсатади:\n“Ўзстандарт” агентлиги тизимидаги ва Республикамиздаги корхона ва ташкилотларда Стандартлаштириш, техник жиҳатдан тартибга солиш, метрология, сертификатлаштириш ва сифат менежмент тизими соҳалари ҳамда ўзаро боғлиқ соҳаларда раҳбар ходимлар ва мутахассислар малакасини ошириш;\n- Ўқув курслари бўйича ўқув тематик режа ва дастурлар, ўқув-усулий материаллар, режа-жадваллар, ахборот хатлари, шартномалар, гувоҳномалар, сертификатлар ва ҳ.к ишлаб чиқиш;\n- тингловчиларнинг таълими, малакаси, иш стажи ва бошқа касбий маълумотларини инобатга олган ҳолда тайёрлаш ва малака ошириш бўйича ўқув гуруҳларини шакллантиришнинг самарали ва қулай усулларини жорий этиш;\n- халқаро тажрибани қўллаган ҳолда республикамиздаги ўхшаш ўқув ташкилотларининг иш тажрибасини таҳлил қилиш асосида ўқув жараёнини бошқариш тизимин мунтазам равишда такомиллаштириш;\n- ўқув гуруҳларини ташкил этиш;\n- ҳар бир ихтисослик бўйича ўқув дастурларини тузиш ва қайта кўриб чиқиш.\n- корхона ва ташкилотларнинг талабномаларига биноан Режа–жадвалга киритилмаган ўқув курсларини ташкил этиш;\n- ташкилотларнинг ходимларига қулайликлар ва керакли шароитлар яратиш учун ўқув курсларини корхона ва ташкилотлар базасида ташкил қилиш (бир ихтисослик бўйича мутахассислар сони 15 дан кам бўлмаса);\n- стандартлаштириш, метрология, сертификатлаштириш ва сифат менежменти тизими бўйича халқаро ва давлатлараро курслар ўтказиш;\n- тингловчиларнинг билимларини баҳолаш янги шаклларини жорий этиш - тестдан ўтказиш, амалий синовдан ўтказиш, мақсадли имтиҳон ва ҳ.к.;\n- ўқув жараёнига амалий машғулотлар, лаборатория ишлари, семинарлар, ишлаб чиқариш ҳолатлари, жойлардаги машғулотларни муҳокама қилиш ва ҳ.к.;\n- МОМ ўқув-лаборатория базасини ривожлантириш – ўқув-лаборатория ускуналар ҳамда бошқа техник ва кўргазмали воситаларни сотиб олиш;\n- тингловчиларни излаш бўйича кадрлар тайёрлаш ва малакасини ошириш соҳасида маркетинг ва таҳлилий тадқиқотлар ўтказиш;\n- ахборот-коммуникация технологиялари воситаларидан фойдаланиш янги ўқитиш усулларини жорий этиш;\n- Стандартлар институти ҚТ МОМда кадрлар тайёрланиши ва малакаси оширилиши тўғрисида манфаатдор юридик ва жисмоний шахсларни оммавий ахборот воситалари орқали хабардор қилиш;\n- ҚТ МОМда икки кунлик (16 соат), уч кунлик (24 соат), бир хафталик (40 соат), икки хафталик (80 соат), уч хафталик (116 соат) ва тўрт хафталик (152 соат) ўқув курслари ўтказилмоқда.\n- Корхона ва ташкилотлар мутахассисларини ўқитиш учун тўловлар тузилган шартномаларга асосан амалга оширилади.\n- ҚТ МОМ ўқтувчилар таркиби «Ўзстандарт» агентлиги тизими, сертификатлаштириш органлари, синов лабораториялари, Фанлар Академияси, Олий ва ўрта махсус таълим вазирлигининг мутахассислари ҳамда Солиқ ва Божхона қўмитаси, Адлия вазирлиги, Ўзбекистон Республикаси Прокуратураси, Хўжалик суди, Соғлиқни сақлаш вазирлиги ва бошқа иқтисодиёт тармоқларининг 70 дан ортиқ ходимларидан иборат.\nБиз ҳар доим сиз билан ҳамкорлик қилишдан хурсандмиз!\nElektron pochta :


ХМТ: Минглаб қочқинлар денгизда қолиб кетишмоқда - BBC O'zbek\nImage caption Силласи қуриган муҳожирлар Индонезия соҳилларига келтирилган\nХалқаро Муҳожирлик Ташкилотига кўра, Бангладеш ва Бирмадан келаётган минглаб қочқинлар Тайландга яқин денгиз ҳудудида қолиб кетишган.\nУларнинг қуруқликка етиб боришлари имконсиз, чорасиз бир аҳволда қолишган.\nТашкилот воизининг Би-би-сига айтишича, Тайланд ҳукуматининг Роҳинга муҳожирларига қарши кўрган чоралари боис кўплаб одам савдогарлари ўз йўловчиларини соҳилга етказа олмаяптилар.\nИшонилишича, 8, 000 га яқин одам ўзлари тушган қайиқларда қолиб кетишмоқда.\nСўнгги икки кун асносида 2, 000дан ортиқ инсон Малайзия ва Индонезияга етиб борган. Тўғрироғи, улар денгиз қутқарув хизматлари томонидан қутқариб қолинган.\nХалқаро Муҳожирлик Ташкилотининг Тинч уммони ҳавзасидаги Осиё давлатлари бўйича масъули Жеффри Лабовиц Би-би-си билан суҳбатда айтишича, Тайланд жанубидаги ташландиқ жамлоқда ўнлаб инсон жасади қолдиқлари топилиши ортидан полиция ноқонуний муҳожирликка қарши ҳаракатларини кучайтирган ва шу боис, одам савдогарлари қайиқларни денгизда ушлаб туришибди.\nБангладешлик муҳожирлар ҳамда Бирмада таъқибга учраган Роҳинга жамоаси вакиллари одатда ноқонуний йўллар билан Тайландга етказилади ва улар Малайзия ё-да, бошқа мамлакатга етиб олишлари учун пул ишлашларига тўғри келади.\nБирманинг исталмаган фуқаролари\nВидео Бирма: Мусулмонлар яна шафқатсиз ҳужумга тутилмоқда


Сколари: "Ўзим сизларни Бразилияда кутиб оламан" - 22 Апреля 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 26.10.2021, 18:17\nГлавная » 2013 » Aprel » 22 » Сколари: "Ўзим сизларни Бразилияда кутиб оламан"\n- О-ооо, эслаш дейсизми? Албатта! Тошкентни, умуман Ўзбекистонни эсдан чиқариб бўларканми? Одамларингизнинг қўлларини кўксиларга қўйиб, жилмайиб гапиришларига қойил қолардим. Ўзбек халқининг чуқур маданиятини англатади, ушбу белги. Паловингизни соғиниб турамиз. Жуда мазали-да, ўзиям.\n- Биламизки, "Бунёдкор"дан кейин ватанингизда "Палмейрас" клубини бошқардингиз. У ердан нима сабабдан кетдингиз?\n- Сан-Паулу шаҳри клубининг раҳбарияти билан айрим масалаларда келиши олмадик. Жумладан, мен кучли футболчиларни сотиб олишни сўрадим. Раҳбарият эса, бунга кўнмади. Шу сабабли, клубдан кетишга мажбур бўлдим.\n- Бразилия термасининг бошқарувига яна келдингиз. Бу қандай юз берди?\n- Бразилия футбол федерацияси Тошкентда ишлаб юрган кезларимдаёқ, менга қизиқиб қарашни бошлаганди. Ҳатто, бир-икки қизиқишлар бўлиб, менга қўнғироқ қилишганди. Ўшанда мен ҳозирча, бу таклифни қабул қила олмаслигимни айтгандим. Кўриб турибсизки, яна бош жамоамизнинг мураббийиман.\n- "Бунёдкор" клубининг ўйинлари билан қизиқиб турасизми?\n- Имкон бўлди дегунча, инглизча хабарлардан кузатиб турардим. Ҳозир бунга вақт йўқ. Дарвоқе, Камолиддин Мурзоев қандай ўйнамоқда? Биз уни "Насаф"дан сотиб олганимизда унга катта умид боғлагандик. Афсус, кутилган натижа бўлмади. Мурзоевга ҳужумчиларга хос "сурбетлик" ва "зўравонлик" каби сифатлар етишмасди. Ҳужумчи "баджаҳл" бўлиши керак.\n- Ўзбекистон термасининг ўйинлари ҳақида эшитаяпсизми? Бизда анча яхши имкониятлар бор...\n- Бўлмаса-чи?! Ўзбекистон ўз гуруҳида биринчи ўринда эканлигидан хабарим бор. Жанубий Корея ва Эронни ортда қолдиряпсизлар. Биласизми, Ўзбекистоннинг Жаҳон чемпионатига чиқишини жуда истардим ва бундан хурсанд бўламан. Сизда иқтидорлар етарли топилади. Мен умид қиламанки, гуруҳда биринчи ўринни сақлаб қолган ҳолда ЖЧ-2014 мусобақасига йўл оласиз. Шунда ўзим сизларни Бразилияда кутиб оламан. Мен Ўзбекистони Жанубий Корея ёки Япониядан кучсиз деб ҳисобламайман.\n- Шундай бўлсада, биз ҳам ЖЧга чиқишга умид қиляпмиз...\n- Агар термангиз Бразилия йўлланмасини қўлга киритса, бундан фақат Ўзбекистон футболи ютади. Биринчидан, ўз-ўзидан бошқа дунё клубларининг скаутлари мамлакатингизда пайдо бўлишади. Иккинчидан, гранд клубларнинг академиялари ўзбек болалар футболига жиддий эътибор қаратишни бошлайди. Умуман, бундан футболингиз анча ютуқларга эришади.\n- Вақтингиз тиғиз бўлиб турганида ўзбек футболи учун бефарқ бўлмаганингиз учун ташаккур.\n- Менинг кичик саломимни ўзбек халқига етказиб қўйинг. Сизларни Бразилияда кутаман.\nКатегория: Dunyo xabarlari | Просмотров: 565 | | Теги: Сколари: Ўзим сизларни Бразилияда к | Рейтинг: 5.0/2\nLEO_UZ 23.04.2013 21:38\nolloh nasib etsa albatta boramiz janob skolarii


08 май 2021, Тошкент вақти: 01:03\nСарлавҳага чиқарганимиз огоҳлантирув билан Оренбург вилоятидаги Ўзбеклар автономияси нодавлат, нотижорат ташкилоти раҳбари, 45 яшар Равшанҳожи Кавланов Россияда ишлаб юрган ўзбекистонлик меҳнат муҳожирларига мурожаат қилди.\nРавшанҳожи Кавланов билан биринчи марта Оренбург областининг Қозоғистон билан чегарадош Бузулук районида тўпланиб қолган ўзбекистонлик муҳожирлар масаласида 10 июлда суҳбатлашган эдик.\nЎшандан бери Бузулукда тўпланиб қолган муҳожирларнинг катта қисми поездда Ўзбекистонга (16 июлда) олиб келинди. Бироқ Равшанҳожи Кавлановнинг 23 июлда билдиришича, поезддан қолиб қолган бир неча ўн киши ёнига кейинги кунларда яна бошқалар қўшилган ва натижада шу кунда Ўзбекистонга қайтиш учун Қозоғистон чегарасини очишини кутаётганлар сони 400 дан ортиб қолди.\nРавшанҳожи Кавланов билан чегарада қолаётганларнинг шу кундаги аҳволи ҳақида суҳбатлашдик. Суҳбатдошимиз «Миллий тикланиш» демократик партияси Марказий кенгаши раиси Алишер Қодировнинг чет элдан ўзбекистонликларни ватанга қайтаришни вақтинча тўхтатиб, уларни турган мамлакатларида даволанишларини молиялаштириш тўғрисидаги таклифига ҳам ўз муносабатини билдирди.


ЎзА - Фахрийлар хонадонида байрам\nФахрийлар хонадонида байрам\n18.04.2017 16:44 Чоп этиш версияси\nИккинчи жаҳон уруши қатнашчилари ва меҳнат фахрийларининг жасорат ва матонати давлатимиз томонидан қадрланиб, уларга юксак ҳурмат-эҳтиром кўрсатилмоқда. Оила ва жамиятни мустаҳкамлаш, ёшларни баркамол этиб тарбиялашда уларнинг ҳаётий тажрибасидан фойдаланилмоқда. Президентимизнинг шу йил 4 апрелдаги "Иккинчи жаҳон уруши қатнашчиларини рағбатлантириш тўғрисида"ги фармони ҳамда "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарори фахрийларга кўрсатилаётган эътибор ва эҳтиромнинг амалдаги ифодасидир.\nМазкур ҳужжатларга мувофиқ, Ўзбекистон Республикаси Мудофаа вазирлиги, «Маҳалла» хайрия жамоат фонди бир қатор ташкилотлар билан ҳамкорликда уруш қатнашчилари ва фронт ортида меҳнат қилган фахрийлар ҳолидан хабар олинмоқда.\nШундай тадбирлардан бири пойтахтимизнинг Миробод туманида бўлиб ўтди. Ҳарбийлар, Мудофаа вазирлиги ҳузуридаги Жамоатчилик кенгаши аъзолари, давлат ва жамоат ташкилотлари вакиллари, ўқувчи-ёшлар Олтинкўл кўчасида яшовчи Абдулла ота Тазиев хонадонида бўлди. Мудофаа вазирлиги бош бошқармаси бошлиғи Ф.Шерматов ва бошқалар 93 ёшли отахонни Президентимиз номидан байрам билан табриклади, пул мукофоти, совға-саломлар топширди.\n– Урушдан кейин мактабда ўқитувчилик қилдим, – дейди Абдулла ота. – Туман ҳокимлиги, маҳалла вакиллари, шогирдларим йўқлаб туришади. Замонавий, бири-биридан кўркам мактабларни кўриб қувонаман. Ўқитувчиларга ҳам, ўқувчиларга ҳам ҳавасим келади. Мен ўзимни дунёдаги энг бахтли инсонлардан бири, деб ҳисоблайман. Чунки осойишта юртда, элпарвар Президентимизнинг ғамхўрлигидан баҳраманд бўлиб яшаяпман. 3 фарзандим, ўнлаб невара-чевараларим ардоғидаман. Маҳалламиз, бутун юртимиз бошига кўтариб, эъзозлаяпти.\nГалина ая Аҳророва хонадони ҳам бугун шодумонликка тўлди. Фарзандлари, неваралари дастурхон атрофида йиғилган.\nМудофаа вазири ўринбосари Д.Муротов ва бошқалар онахонни Президентимиз номидан байрам билан табриклади, пул мукофоти, совға-саломлар топширди.\nГалина ая шу йил 92 баҳорни қаршилади. Турмуш ўртоғи Аъло Аҳроров ҳарбий шифокор бўлиб ишлаган. Уч фарзандни эл корига ярайдиган инсонлар қилиб тарбиялаган. Г.Аҳророва урушдан қайтгач, узоқ йиллар ҳарбий соҳада меҳнат қилган.\n– Эл-юрт бахти, фарзандлар роҳатини кўрмоқдаман, – дейди онахон. – Фарзандларим, невараларим йиғилганда хонадонимиз қувончга тўлиб кетади. Илоҳим, бизни қадрлаган, улуғлаган инсонларнинг ўзлари ҳам шу ёшларга кириб, доимо элимиз ардоғида бўлсин, мамлакатимиздаги тинчлик-осойишталикка кўз тегмасин\nШу тумандаги Шароф Рашидов номидаги маҳаллада яшовчи Владимир Яшкин хонадони шогирдлари, маҳалла ёшлари билан ҳамиша гавжум. Отахон 92 ёшда. Болалик йиллари Самарқанд вилоятида ўтган. Отахон урушдан кейин темир йўл соҳасида, турли давлат идораларида хизмат қилган. Биринчи Президентимиз фармонига асосан «Жасорат» медали билан тақдирланган.\nОтахон кўрсатилаётган улкан эътибор ва ғамхўрлик учун миннатдорлик билдириб, ёшлар ва бўлажак Ватан ҳимоячиларини тинч ва осойишта ҳаётимизнинг қадрига етиш ҳамда уни кўз қорачиғидек асрашга чақирди.\n– Президентимиз раҳнамолигида, аввало, инсон манфаатларини кўзлаб амалга оширилаётган ислоҳотлардан беҳад мамнунмиз, – дейди отахон. – Ўзбекистон бахтли инсонлар мамлакати. Биз, кексаларга кўрсатилаётган ғамхўрлик, фарзандларимиз келажаги йўлида қилинаётган олижаноб ишлар учун Президентимиздан миннатдормиз.


Э. Жонсон: Интернетга қўйилган тўсиқни енгиш мумкин\n10 декабр 2019, Тошкент вақти: 14:20\nИнтернет душманлари минг чиранишига қарамасдан, улар қўйган тўсиқлар синдирилмоқда.\nДунёдаги Интернет душманлари рўйхатидаги Ўзбекистон ҳукумати қўйган тўсиқни 16 яшар Мадина бемалол бузиб киряпти.\nЎзбекистонда аҳолига ахборот коммуникация хизматлари кўрсатиш жорий йил тўрт ойида ўтган йилга нисбатан 18,7 фоизга ошди.\nБу рақамларни Озодликка айтган Ўзбекистон алоқа ва ахборотлаштириш агентлиги матбуот хизмати вакилига кўра, Ўзбекистонда Интернет фойдаланувчилар сони 7,55 миллион кишига етган.\nБу дегани Ўзбекистонда ҳар 1000 кишидан 265 нафари Интернет фойдаланувчисидир.\nБунинг баробарида Интернет тезлиги ошган ва ресублика бўйлаб алоқа тизимларининг 93,7 фоизи рақамли форматга ўтган.\nМинтақадаги Туркманистон ва Тожикистон билан солиштирганда Ўзбекистонда Интернет фойдаланувчилар сони анча кўп.\nЎзбекистонда Интернет хизмати ошиб, сифати яхшиланар экан расмий Тошкент назарида исталмаган сайтларга тўсиқ қўйиш, ахборотларни филтрлаш ва Интернет фойдаланувчилар устидан назорат ҳам кучайгани кузатилади.\nЎзбекистондаги Интернет хизмати кўрсатувчи корхона абонентлар бўлими бошлиғи Азизжонга кўра, мамлакатдаги Интернет муштарийларини кучли назорат қиладиган янги технологиялар мамлакатда жаҳд билан ишлай бошлаган.\nДушанба куни эълон қилинган Freedom House ҳисоботида ëпиқ мамлакатларда Интернетга қўйилган тўсиқларни бартараф қилиш йўллари ҳақида ҳам гап боради.\nТошкентлик Мадина 16 ëшда. У Ўзбекистондаги 7 миллиондан зиëд Интернет муштарийларидан бири. Оддий муштарийлардан фарқли ўлароқ Мадина Интернетда тўсиқ қўйилган сайтларга кириш йўлларини яхши билади. “Ҳар куни кеч соат 8 дан кейин Интернетда ўтираман. "Facebook"да ва "Youtube"да ҳар доим борман”, дейди Мадина.\nМадина Ўзбекистонда ëпиб қўйилган сайтларни очиш учун прокси серверлардан фойдаланади.\n- Яндексга ëзсам, чиқади ҳар хил прокси сайтлар. Ўшалар орқали кираман,- дейди Мадина.\nЎзбекистондаги етакчи Интернет провайдерларидан бирида ишлайдиган Азизжон 16 яшар қизнинг юксак технология воситасида тўсиб қўйилган сайтларни очишига ишонмайди. Азизжонга кўра, Ўзбекистонда Интернетга исталмаган ахборотлар сизиб кирмаслиги учун қаттиқ чоралар кўрилмоқда.\n- Бизларда бу нарсага қаттиқ қаралган. Частний одамлар ўзи чўчийди бунақа нарсага. Бизлар ҳам қўрқамиз. Хаëлга ҳам келмайди. Не до этого,- дейди Азизжон.\nАзизжонга кўра, Ўзбекистондаги интернет муштарийлар шартнома тузаëтган пайтда расмий Тошкент нуқтаи назарига тўғри келмайдиган сайтларга кирмаслик ҳақида огоҳланирилади.\n- Бизларда запрет қўйилган унақа нарсаларга. Кириб келадию одамлар. Абонентлар уланадию. Бу нарсаларнинг ҳаммаси под контрол. Нимага деганда ҳар хил бўлар-бўлмас информациялар керакли органлар томонидан филтрдан ўтилади. Бунақа нарсалар кўпинча Интернет-кафега ўхшаганлар билан бўлади. Биз ҳамма тарафлама тушунтирамиз. Ëшлар, мана катталар катта скоростни танлашадию. Ўшаларга тушунтирамиз бола-чақангизга тушунтириб қўйинг деб. Желателно камроқ скорост олинг чтоби болалар скачат қилаëтганда жонига тегиб ўчириб ташласин бу сайтни,- дейди Азизжон.\nСуҳбатдошимиз Ўзбекистонда Интернет тезлиги ошиб муштарийлар сони кўпайганини ҳам айтди.\n- Кундан кунга одам кўпаяяпти. Конкретно прогноз бера олмаймиз,- дейди Азизжон.\nИнтернет муштарийларининг ошиши, ëпиқ режимлар қўйган тўсиқларга қарамасдан барибир эркин сўз ривожига ҳисса қўшади, дейди “Интернет демократия йўлида” номли лойиҳа раҳбари Эрик Жонсон.\n- Сўз эркинлигига ëрдам беради. Агар цензура қилинганидан қолгани муштарийга етиб борса, бу яхши. Қолаверса, шунча ахборотни цензура қилишга имкон йўқ. Инглиз тилидаги Си-Эн-ЭН, ва Би-Би-Си билан танишиш имкони бор. Ўзбекистонда асосан русча ва ўзбекча танқидий қарашдаги сайтлар цензура қилинмоқда. Истак ва ҳафсала бўлса, бу цензурани айланиб ўтиш қийин эмас. Жуда кўп дастурлар бор, прокси серверлар мавжуд. Psiphone, Hard Padshield, Алқаср каби дастурлар ҳукумат қўйган тўсиқларни бартараф қила олади. Интернет сифатининг ошиши бу дастурлар учун айни муддао.\nОзодлик: Мен Интернет провайдери билан суҳбатлашганимида, сайтларга тўсиқ қўйиш учун энг янги технологиялар жорий қилинганини айтди. Яъни "ҳар бир радарнинг антирадари бор". Бас шундай экан бу “Қуролланиш пойгасида” ким ғолиб келади? Сўз эркинлигими ëки цензура?\nЭрик Жонсон 1996 йилдан бери Ўзбекистонда сўз эркинлигини тарғиб қилувчи лойиҳаларни бошқариб келади.\n- Қуролланиш пойгаси. Бу жуда яхши ибора. Цензура пойгаси цензурага қарши кураш пойгаси. Айни пайтда бирор-бир тарафнинг мутлақ ғалабаси ҳақида айта олмаймиз. Аммо шуни аниқ айта оламизки, ким Ўзбекистонда у ëки бу мазмундаги ахборотни олмоқчи бўлса, у бу ахборотга етиша олади. Мен боя айтган тўсиқ синдирувчи дастурлар бисëр. Ўнлаб номдаги бу дастурлар Ўзбекистон ҳукумати Интернетга қўйган тўсиқларни синдира олади. Ҳукумат қанчалик қиммат ускуна қўймасин, қанчалик мукаммал тўсиқ қўймасин бефойда. Биладиган одам иккита тугмачани босиб керакли эшикларни бемалол очади. Фақат муштарийларда истак ва иштиëқ бўлса бўлди,- дейди Эрик Жонсон.\nТошкентлик Мадинада Эрик Жонсон айтган иштиëқ ҳам, истак ҳам, билим ҳам етарли. Шу боис Мадина учун Интернет ëпиқ давлатдан туриб очиқ ахборотлар олиш манбаига айланди.


Пандемия даврида биз янгича имкониятлардан фойдаланишни ўргандик\nЯнги муҳитда ишлаш кўникмаларини эгаллаш университет жамоасига халқаро ҳамкорликни тўхтатиб қўймаслик имконини берди.\nМамлакатимиз олий таълим тизимида яна бир ўқув йили якунига етди. Ортга назар ташласак, беихтиёр, бу йилги мавсум жуда мураккаб, ўзига хос кечганига гувоҳ бўламиз. Юртимиздаги барча олий ўқув даргоҳлари каби Тошкент давлат шарқшунослик университети учун ҳам 2019-2020 ўқув йили эсда қоларли воқеаларга бой келди. Мазкур таълим муассасасида кўплаб янги лойиҳалар амалга оширилди, қизиқарли ғоялар ҳаётга тадбиқ этилди. Фаолиятимизда биз мудом янгилик, инновация сингари тушунчаларга, энг илғор ва замонавий услубларга таяндик.\nЎтган давр мобайнида ўқув, илмий, маънавий-маърифий соҳаларда ҳамда халқаро алоқаларни ривожлантириш борасида университет жамоаси эришган ютуқлар тўғрисида кўп гапиришимиз мумкин. Бинобарин, ҳозир масаланинг бошқа жиҳатига эътибор қаратмоқчимиз.\nМаълумки, ўтган йилнинг декабрида Хитойда пайдо бўлган коронавирус 2020 йил январь ойи охирларига келиб бошқа давлатларни ҳам ташвишга сола бошлади. Ўша пайт университетимизнинг 24 (бу рақам республикамиз олий ўқув юртлари орасида энг юқори кўрсаткич) талабаси грант асосида Чин диёрида таҳсил олаётган эди. Биз улар билан доимий алоқада бўлиб турдик. Бир неча марта мулоқот олиб борганимиздан сўнг талабаларимиз университет маъмурияти томонидан қабул қилинган Хитойда ўқиётган ёшларимизни Ватанга қайтариш ҳақидаги қароримизни қўллаб-қувватлашди.\nФевраль ойи бошларида Ўзбекистон ҳукумати томонидан ташкил этилган махсус чартер рейслар билан талабаларимиз Тошкентга қайтишди. Икки ҳафталик карантиндан сўнг улар ўқишни ўзлари учун қадрдон бўлган даргоҳда давом эттиришди.\nШундан сўнг коронавирус инфекцияси ер юзи бўйлаб жуда тез тарқала бошлади. 2020 йил март ойининг иккинчи ярмидан бошлаб бизнинг университетда ҳам ўқув жараёни тўлиқ онлайн, яъни масофавий режимга ўтказилди. Раҳбарият нисбатан қисқа муддатда zoom, moodle, telegram сингари платформаларга асосланган таълим тизимини йўлга қўйди. Қувонарлиси, жамоамиз аъзоларининг жипслиги, бирдамлиги, янгича ва шу билан бирга анчайин мураккаб шароитларда муносиб иш юритишга интилиши қийин вазиятда асқотди. Тўғриси, айни ҳолатда раҳбариятнинг қатъий топшириғи эмас, балки профессор-ўқитувчилар таркиби, шу жумладан хорижлик ўқитувчиларнинг жонкуярлиги, профессионал маҳорати ва масъулияти ҳал қилувчи аҳамиятга эга бўлди.\nОнлайн маърузалар, масофавий таълимни ривожлантириш, видео маърузалар заҳирасини шакллантириш – буларнинг бари ҳақида охирги ўн йилликда жуда кўп гапирилди. Афсуски, айни соҳа узоқ вақтдан бери етарли даражада ривожланмагани ҳам ҳақиқат. Албатта, бунинг асосли сабаблари бор: кучсиз интернет, кўпчилик педагогларда янгича муҳитда ишлаш кўникмаси йўқлиги ва ҳоказо. Ваҳоланки, сўнгги бир неча ойда ўқитувчилар ҳам талабалар ҳам ана шундай шароитларга мослашишнинг уддасидан чиқишди. Ҳозирги иш жараёнини кузата туриб, кишида шундай таассурот пайдо бўладики, гўё авваллари ҳам худди шундай тартибда ишлаб келганмиз.\nБугунги кунга келиб университет видео маърузалари заҳираси минглаб ёзувлардан иборат. Янги ўқув йилигача ҳар бир ўқитувчи ўз олдига ўзи дарс ўтадиган фан бўйича тўлиқ электрон контент тайёрлашни мақсад қилиб қўйди. Мавжуд кафедралар ходимлари хорижлик ҳамкасблари билан мутахассисликнинг долзарб масалалари бўйича вебинарлар ўтказишда кескин фаоллашгани кузатиляпти. Бундай тадбирларда талабалар ҳам иштирок этмоқда.\nМамлакатимизда карантин тартиби жорий қилингандан кейин ҳам биз чет эллик ўқитувчилар, талабалар ва малака оширувчиларимиз билан доимий мустаҳкам алоқани ушлаб турдик. Тўғри, хорижий давлатлар элчихоналари томонидан ўз фуқароларини юртга олиб кетиш учун чартер рейслар ташкил этилди, бироқ хорижий мутахассисларимизнинг аксарияти университетда қолишни афзал кўрди. Зеро, улар айнан Ўзбекистон ҳозирги мураккаб шароитда энг хавфсиз жой, деб ҳисоблашди. Албатта бу ҳукуматимиз томонидан кўрсатилаётган эътибор ва ғамхўрлик, қолаверса, пандемия даврида республикамизда йўлга қўйилган қатъий интизом меваси эди. Айни ҳақиқат чет эл ОАВ саҳифаларида ҳам таъкидланиб, бир неча бор ёритилди.\nЯнги муҳитда ишлаш кўникмаларини эгаллаш университет жамоасига халқаро ҳамкорликни тўхтатиб қўймаслик имконини берди. Халқаро миқёсда бир қатор видео анжуманлар ўтказилди. Ваҳоланки, авваллари онлайн-тадбирлар ташкил қилинишини тасаввур қилиб бўлмас эди.\nМасалан, май ойида хорижий олий ўқув юртларида муваффақиятли фаолият олиб бораётган ватандошларимиз иштирокида туркум-вебинарлар ўтказилди. Мазкур учрашувлар чоғида университетда кредит-модул тизимини жорий этиш имкониятлари муҳокама қилинди. АҚШ, Япония, Корея Республикаси, Буюк Британия ва Европанинг бошқа кўплаб етакчи олий ўқув юртлари тажрибаси кўриб чиқилди. Илк бор МДҲ мамлакатлари олий ўқув юртлари иштирокида ўтказилган Халқаро видеоконференцияда 9 та Ҳамдўстликка аъзо давлатдан 10 та йирик олий таълим муассасаси иштирок этди. Ушбу тадбир пандемиянинг мамлакатлар иқтисодиётига таъсири мавзусига бағишланди. Худди шундай видеоконференция АҚШ экспертлари иштирокида ҳам ташкил этилди. Ушбу тадбирлар ҳақидаги ахборотлар ғарб давлатларининг нуфузли ОАВ саҳифаларидан ўрин олди.\nЎқув йили одатда битирувчиларга диплом топшириш маросими билан якунланади. Бу йил ҳам университет шонли анъанадан чекинмаган ҳолда, ушбу маросимни онлайн тартибда ўтказишга қарор қилди. Энг муҳими, бу ташаббусни ёшларимиз ҳам қўллаб-қувватлади. Ахир, 2020 йилги битирувчилар дастлабки “онлайн битирувчилар” бўлишди-да! Ушбу муҳим тадбирда Ўзбекистондаги дипломатик миссиялар раҳбарлари - Япония, Хитой, Корея Республикаси, Туркия, Ҳиндистон, Индонезия, Миср, Эрон давлатларининг мамлакатимиздаги Фавқулодда ва мухтор элчилари ҳам иштирок этиб, битирувчиларга ўз табрикларини йўлладилар.\nБир сўз билан айтганда, коронавирус пандемияси инсониятга мислсиз кулфат, ташвиш келтириш баробарида, жуда кўп соҳаларда, жумладан таълим тизимида ҳам янги имкониятларни очди. Ишончим комилки, қийин кунлар, албатта, ортда қолади. Барчамиз жипслашиб, бу даврдан аввалгидан кўра янада кучли, мустаҳкам бўлиб чиқамиз ва университетимиз тарихида янги саҳифа очишга эришамиз.\nТДШУнинг халқаро ҳамкорлик бўйича


Тошкентда ҳоккей ўйинлари учун замонавий муз саройи қурилишига старт берилди » Ўзбекистон янгиликлари – Zamin.uz\n31 январь 2017, 17:52\n2017 йилнинг биринчи ярмига охиригача Тошкентда замонавий муз саройи барпо этилади. Бу ҳақда “Qalampir.uz” хабар берди.\nАвваллари, Тошкентнинг Беруний даҳасида, ҳозирги “Ўзкўргазмасавдо” биноси ўрнида муз саройи бўлар эди. Мазкур муз саройида ҳоккей мусобақалари ўтказиларди. Кейинчалик муз саройи ўрнини кўрмазмалар зали эгаллади.\nЯнги муз саройи Тошкент шаҳрининг Афросиёб ва Бешёғоч кўчалари кесишмасидаги майдонда, Ўзбекистон метро бекатига яқин ҳудудда барпо этилмоқда. Айни дамда майдон атрофи ўраб олиниб, қурилиш ишларига старт берилди.\nМуз саройи иккита асосий комплексдан иборат бўлиши кутилмоқда. Тасдиғини топмаган хабарларга қараганда, хусусий тадбиркорлар томонидан қурилаётган янги муз саройида ҳоккей мусобақалари ҳам ташкил этилади.\nЯнгиликлар » Ўзбекистон » Тошкентда ҳоккей ўйинлари учун замонавий муз саройи қурилишига старт берилди


Муассисга зарарли маслаҳатлар, ёки Ёлланма директорни қандай безор қилиш мумкин | NORMA.UZ\nЁлланма директорни алмаштириш каби ҳодиса кўпгина йирик компанияларга таниш. Қачондир ишни ташкил қилган муассислар (эгалар) вақти келиб ўз ўринларига ёлланма директорларни – профессионал бошқарувчиларни қолдириб, дам олишга қарор қиладилар ёки директорлар кенгашида раислик қилиб, бундан буён фақат умумий раҳбарликни амалга оширишга, жорий ишларни эса ижрочи директорларга топширишга қарор қиладилар. Амалда эса ишларни юритишнинг бундай шакллари ҳар доим ҳам назарияда ўрганилганидек кечмайди.\n“Муассис – ёлланма директор” муносабатлари турлича шаклланади. Бунда уларни ривожлантиришнинг муаммоли вариантининг айбдор тарафи ҳар доим ҳам четдан тайёр бизнесга келган “ишнинг уддасидан чиқа олмайдиган” бошқарувчи бўлмайди. Ахир шундай ҳам бўладики, ишдан четлашишини баён қилган “катта хўжайин” ҳеч шундай қилолмайди, ёлланган мутахассисга ёрдам бериш ўрнига унга тўғаноқ бўлади, кейин эса ачинарли натижаларга қараб ниҳоятда ажабланади.\n“Зарарли маслаҳатлар” кичик рукнидаги материаллар циклини давом эттирган ҳолда шундай ҳазиломуз шаклда баъзан муассисларнинг ёлланган директорлар билан ўзаро ҳамкорлиги кўнгилдагидек шаклланмаслиги, пировардида бу жамоада ва ишларнинг молиявий натижаларида акс этиши сабабларини тушуниб олишга ҳаракат қиламиз. Демак, зарарли маслаҳатларни ўқиймиз, табассум қиламиз, мулоҳаза юритамиз ва ҳаммасини аксинча бажарамиз.\n1. Ундан дарҳол улкан натижаларни талаб қилинг\nЭндигина бир–бир ярим ой ўтган бўлса ҳам, ҳечқиси йўқ. Агар у яхши мутахассис бўлса, буни ишда исботлаши керак. У бекор ўтириш учун ёлланмаган. Сизнинг компаниянгиз фаолияти алоҳида спецификага эгалиги ва бу билан танишишга камида уч ой талаб этилиши ҳам муҳим эмас. Жамоа унга сергаклик билан муносабатда бўлаётганли ҳам муҳим эмас. Моҳир бошқарувчи бундай майда-чуйда ишларни тезда уддалаши керак. Унинг фаолияти натижалари энг қисқа муддатларда кўриниши керак!\n2. Бошқа ходимлар билан низоларда уни ҳеч қачон ҳимоя қилманг\nФирманинг кекса ходимлари янги директорни, унинг ғайратини ва ташаббусларини нафақат сергаклик билан, балки душманлик билан ҳам қабул қилишлари мумкин. Уларнинг баъзилари унинг ваколатига шубҳа билан қарашади (айниқса, бу биринчи ёлланган директор бўлмаса, олдингиси муваффақиятсизликка учраб кетган бўлса). Бошқалар ўз ўрнидан қўрқа бошлайди: ким билади уни, балки “янги супурги янгича супуришни бошлар”. Ёлланган бошқарувчига шунга ўхшаш муносабатда бўлиш узоқ вақтдан бери бу ерда ишлаётган ходимлар билан шахсий ва ишлаб чиқариш жанжалларини келтириб чиқариши мумкин. Ким буни муҳокама қилиб, ҳакамлик судьяси ролини бажаради? Албатта, бош директор, муассис. У, албатта, ўзининг янги ёрдамчиси кўнглини олиши шарт эмас, ахир ҳали янги бошқарувчидан маъно чиқадими ёки йўқми, номаълум, анави одамлар билан эса у кўпдан бери ишлайди ва уларнинг содиқлигига ишончи комил.\nАгар бухгалтер янги директорнинг қарорларига рози бўлмаса, бухгалтернинг позициясини эгалланг, буни одамлар кўз ўнгида қилинг. Майли янги бошқарувчи ўргансин. Агар етакчи мутахассислар инновацияларни жорий қилишни исташмаса, янгиликлар ташаббускорини эмас, балки мутахассисларни очиқ қўллаб-қувватланг.\n3. Барча янги услуб ва ёндашувларни илдизига болта уринг\nЯнги вақт, янги иқтисодий ва ижтимоий шароитлар, шунингдек бозорда мунтазам ўзгариб турадиган вазият ҳар бир фаолият турида янги ёндашувларни талаб қилиши тўғрисидаги аксиомага назарий жиҳатдан рози бўлган ҳолда амалиётда олдинги даврда тобланган кўпгина раҳбарлар уларни жорий қилишга шошилмайдилар. Бизнинг иш юритишга бўлган синалган ёндашувимиз қандай ишлашини биламиз, талаффуз қилиб бўлмайдиган, ўзлаштирилган номдаги янги урфдаги ушбу бошқарув стратегиялари ва маркетинг босқичларидан нима чиқиши эса ҳали тушунарсиз. Шунинг учун айнан шунга ўргатилган ва ҳатто тегишли иш тажрибасига эга мутахассисни излаган бўлсангизда, бу унинг ҳамма таклиф ва лойиҳаларини жорий қилиш кераклигини англатмайди. Қўяверинг ишлаб чиқсин, ёзсин, тасаввур қилсин, сиз эса кўриб чиқасиз, ўйлаб кўрасиз, қарор қилишга шошилмаган маъқул. У эса унгача компания 5, 10 ва 15 йил олдин муваффақиятли ишлаган кўринишда компанияда иш юритишни ўрганиб турсин. Компанияни реструктуризация қилиш эмас, балки ресепшндаги тувакдаги гулни бошқа бурчакка суриб қўйиш кифоя ва дарров ҳаммага шинам ва ёқимли бўлади.\n4. Агар унинг ғояси олдиндан ёмонлигини кўрсангиз, “қовун тушириши”ни кутинг ва шунда...\nАгар биринчи зид ҳолат ҳамма янги ва нотаниш нарсага қаршилик кўрсатиш бўлса, бошқаси янги усулларни ва дастакларни ўйламай тажриба қилишдир. Ажойиб маълумот ва яратувчанликка эга ёш шижоатли кишилар фақат битта дарддан –етарли бўлмаган тажриба туфайли узоқни кўра билмасликдан жафо чекишлари мумкин. Улар катта шижоат билан амалда ўзлари уддала олмайдиган лойиҳаларга қўл урадилар. Агар сиз айнан шундай вазият шаклланаётганлигини кўрсангиз, халақит берманг, қўяверинг “қовун тушурсин” ва бу ҳамманинг кўз ўнгида бўлади. Оғзидан сути кетмаганларнинг хатоси нималарга олиб келишини кўрсатиб қўйиш ва уни тўлиқ равишда ҳис қилишга имкон бериш керак. Бу кавлаштирмаслиги ва катта авлодга паст назар билан қарамаслиги учун.\n5. Ҳаммуассислар билан низоларни бошқарувчингиз орқали ҳал қилинг\nБир нечта ҳамкорлар сармоясига асосланган компаниялар уларнинг бири томонидан, жамоа тарзида, яъни директорлар-муассислар кенгаши томонидан бошқарилиши мумкин. Бунда қатор масалалар бўйича уларнинг ўртасида келишмовчилик бўлиши мумкин. Агар бундай фирмага ёлланма бошқарувчи (ижрочи директор) келса, барча манфаатлар ва нуқтаи назарларни инобатга олган ҳолда мавжуд барча келишмовчиликларни енгиб ўтишига тўғри келади. “Ёш жангчи” учун бу жуда яхши чиниқиш имконияти. Бундай вазиятда унинг ҳаётини осонлаштирманг. Ҳамкор билан ҳоли қолганда бир гапни айтинг – ахир сизни кўп йиллик амалий муносабатлар боғлаб турибди ва кейинчалик ҳам боғлаб турадида, шунинг учун адоват қилишнинг ҳеч ҳам иложи йўқ. Ёлланма директорга эса умуман бошқа нарсани гапиринг, ундан сизнинг ғоя ва манфаатларингизни ифодалашини талаб қилинг.\n6. Ўз жосусларингиз орқали унга қарши “қора” шахсий иш тўпланг\nЖамоани бошқаришнинг бундай услубиёти ёмон номга эга, бироқ талай корхоналарда бу шунчалик таъсирчанки! Майли ҳар ким ҳамманинг устидан чақимчилик қилсин. Ҳеч ким ҳеч кимсага ишониши керак эмас, ахир бу ер манфаатлар клуби эмас, балки амалий компания. Ҳеч ким бирор кимса билан тил бириктириш ва норозилик учун ёки шунчаки хизматдан ташқари мулоқот учун “топиша” кўрмасин. Ишда ҳар ким фақат иш ҳақида ўйлаши керак ва ёнидаги бундай корпоратив амалиётдан чекинмаётганлигини кузатиши керак. Бунда янги директор ҳам истисно эмас, аксинча – жиддий эътибор объектидир. Шунинг учун унинг мулоқоти, алоқалари, техник ва психологик хатолари, иш жойида вақтдан сифатли фойдаланиши устидан сергак турган одамлар бўлиши керак. Уни ҳам кузатиб турган нигоҳ борлигини билиши керак, у ёлғиз эмас!\n7. Унга “яхши нарсанинг харидори кўплигини” тез-тез айтиб туринг\nУнинг ишлари яхши кетаяптими ёки у хатоларга йўл қўймоқдами, ёлланма директорни доим фаол ҳолатда тутиб туриш керак. У директор бўлсада, бу ерда ким хўжайинлигини ёдда тутсин ҳамда исталган пайт ишдан бўшатилиши мумкинлигини ҳис қилиши керак. Унинг жойи бўш қолмайди – мана дарвоза ёнида ақлли ва ваколатли, бу компанияда ишлашни орзу қиладиган талабгорларнинг бутун тўдаси турибди. Компаниядаги ўзининг омонат турган ҳолатини ҳис қилган ҳолда у янада кўпроқ ҳаракат қилади, сизга қарши чиқишга журъат қилолмайди ва умуман бор кучи билан атрофдаги барчанинг кўнглини олади, зеро у бунинг учун ёлланмаган бўлса ҳам.\n8. Қарорларни коллегиал тартибда қабул қилинг, у эса майли жавобгар бўлсин\nҚарорларни директорлар кенгаши ва етакчи мутахассислар йиғилишларида муҳокама қилиш қарорлар (муҳим ва унча муҳим бўлмаган) қабул қилишнинг кенг амалиёти ҳисобланади. Тушунарлики, уларда сиз раислик қилишингиз керак. Муҳокамалар бир неча босқичда ўтиши ва бир неча ҳафта ва ойларга танаффус билан вақт жиҳатдан чўзилиб кетиши мумкин. Сизнинг нозик шамангизни қайд қилган ҳолда ёлланма директор ниҳоят у томонидан қандай қарор айтилиши ёки қандай ташаббус билан чиқилиши кераклигини фаҳмлайди. Бироқ кейинчалик бу қадам унчалик муваффақиятли бўлмаса, масъулиятни кимга ағдаришни биласиз. Бу ерда нима тушунарсиз? Қарор коллегиал тартибда қабул қилинади, айбдор фақат битта бўлиши керакда. Ва у ҳар доим мавжуд.\nКелтирилган 8 услубдан ҳар бири ўзича амалий натижага эга, агар улардан бир нечтаси бир вақтда ёки биракайига ҳаммасини қўлланса, сиз ёллаган директор албатта компаниядан қочиб кетади. Бу яна бир бор атрофдагиларга ушбу ақллилар қаерда таҳлил олишган бўлмасин ва илгари қандай ижобий тажрибага эга бўлган бўлишмасин, уни сиздан бўлак яхши бошқарадиган кимса йўқлигини намойиш қилади.\nБироқ, модомики сиз дам олишингиз зарур экан ҳамда ишга аралашмасликка жиддий киришган экансиз, янги ёлланма директор излашга киришишингиз зарур. Бу – ғайратли, зўр маълумотга, яратувчанликка ва раҳбар лавозимларида камида 5, 10, 15 йил ... (талабгорга бўлган мезонлар аниқлаштирилиши ва давом эттирилиши керак) иш тажрибасига эга бўлган профессионал бошқарувчи бўлиши керак.


"Тоттенхэм" - "Манчестер Сити": Матнли трансляция\n21 ноябрь, 2020, 22:25\nТеглар:Тоттенхэм | Манчестер Сити | АПЛ\nАнглия Премьер-лигаси 9-туридан ўрин олган "Тоттенҳэм" - "Манчестер Сити" беллашувини ушбу саҳифа орқали матнли трансляцияда кузатиб боришингиз мумкин. Ўйиннинг хавфли вазиятларини ўтказиб юбормаслик учун саҳифани янгилаб туриш тавсия этилади.\nСон Хын Мин 5'\nДжовани Ло Чельсо 65'\nБош ҳакам: Mike Dean\nЛьориснинг ажойиб сейви сабаб "Тоттенхэм" дарвозаси голдан сақланиб қолди.\nHe,ty Lbfi cfhbs rfhnjxrf bikf, jklb/\n"Сити"нинг ҳужумлари сўнгги паслардаги ноаниқлик сабаб тўхтаб қолмоқда.\nАлдервейрелднинг ўрнига Родон майдонга тушмоқда.\n"Тоттенхэм" хотиржам ўйнашда давом этмоқда. "Сити" шошилиш оқибатида тўпни тез олдириб қўймоқда.\nЖарима зарбасидан Дайер тепган тўп жонли деворга тегиб қайтди.\nБергвейн ўрнига Моура майдонга ташланди.\nД Брюйненинг жаримадан тепган тўпи ноаниқ кетди.\nМаҳрез ўрнига Стерлинг, Бернардунинг ўрнига Фоден майдонга тушди.\n"Сити"нинг жарима майдонига бўлган узатмалари бесамарлигича қолмоқда.\n"Сити" тўпни назорат қилмоқда. Аммо бу наф келтирмаяпти.\nГОООООООООООЛЛЛЛЛЛЛЛЛЛЛЛ!!! Кейннинг узатмасини ҳозиргина майдонга тушган Ло Челсо дарвозага жойлаб қўйди.\nСон дарвозабонни ҳам алдаб ўтди. Аммо тўпни ўзидан узоқлаштириб юборди.\n"Сити"нинг босими ошиб бормоқда.\nСоннинг жарима майдони ташқарисидан берган зарбаси ҳимоячиларга тегиб қайтди.\nДе Брюйненинг зарбаси ноаниқ кетди.\n"Ман Сити" жарима зарбасидан унумли фойдалана олмади.\nРегиллоннинг жарима майдонига узатган тўпи ҳимоячилар томонидан қайтарилди.\nРодрининг узоқ масофадан берган зарбаси ҳимоячиларга тегиб қайтди.\nДе Брюйненинг жарима майдони ташқарисидан берган зарбаси ҳимоячиларга тегиб, майдонни тарк этди.\nСиссоко сариқ карточка ишлаб олди.\nЖезуснинг зарбаси ноаниқ кетди.\n"Шаҳарликлар" тўпни назорат қилишда давом этмоқда.\nРегилон Маҳрезни ўтказмади. Ажойиб ҳимояланиш.\nМаҳрез тўпни узатишга кечикди ва тўп йўқотилди.\nЛьяпортнинг голи ВАР томонидан бекор қилинди. Тўп Жезуснинг қўлига теккан.\nХьёйбергнинг узатмасини Бергвейн дарвозага жойлаб қўя олмади. Ҳимоячилар уни зарарсизлантиришга эришди.\n"Манчестер Сити"нинг ҳужумлари зарбагача етиб бормаяпти.\n"Тоттенхэм" қарши ҳужумларни пойламоқда.\n"Тоттенхэм" тартибли ҳимояланмоқда.\n"Ман Сити" ҳужумда тўпни назорат қилмоқда.\nКейннинг голи офсайд сабаб бекор қилинди.\nДе Брюйненинг голли зарбаси йўлида кутилмаганда Жезус пайдо бўлди. Офсайд.\nДе Брюйне пас беришга кечикди.\nЯна "Сити" тўп билан.\nГОООООООООЛЛЛЛЛЛЛЛЛЛЛЛЛ!!! Сон Ндомбеленинг узатмасини дарвозага жойлаб қўйди.\nБернарду Силванинг жарима майдонига узатган тўпи ҳимоячилардан ўтмади.\nДастлабки дақиқаларда "Манчестер Сити" ҳужумда фаолроқ.\nТорреснинг зарбасини Льорис ушлаб олди.\n"Манчестер Сити" таркиби билан танишинг:\n"Тоттенҳм" таркиби қуйидагича:\nАссалому алайкум, азиз футбол мухлислари. АПЛ 9-туридан ўрин олган энг марказий учрашув бироздан сўнг бошланади. Ушбу баҳсни Абдулвосид Валихонов матнли трансляция усулида эътиборингизга ҳавола этади.\nLIVE "Манчестер Сити" - "Фулхэм": Матнли трансляция\nГвардиола "Фулхэм"га қарши баҳсда қандай таркиб танлади?


«Жаслиқ» ёпилиши зулм даври ўтганини билдирадими? | Azon.uz - Ахборот-таҳлилий портал\n3223 11:07 05.08.2019\n2019 йил августининг 3-куни мамлакат бўйлаб буюк бир хушхабар тарқалди: Ўзбекистон Республикасининг Президенти Шавкат Мирзиёев Қорақалпоғистон ҳудудида жойлашган ўлим лагери – “Жаслиқ”ни ёпиш ҳақидаги фармонга имзо чекибди!\nБу хабар чиндан ҳам халқимизни енгил нафас олдирди, кўзини севинтирди, кўнглини яшнатди. Сиёсатда бутун бошли бир зулм даври ўтгандек мамнуният билан кутиб олди. Чунки “Жаслиқ” зулмнинг, ҳақсизликнинг ўзига хос бир рамзи бўлиб қолган эди.\nҲарҳолда, мен мамлакатимизда ҳақсизлик ва адолатсизлик, зулм ва исканжа даври ўтаётганига ишонгим келади.\n“Жаслиқ” Американинг “Гуантанамо”си сингари дунёга отнинг қашқасидай машҳур бўлган қамоқхонадир. Узоқ йиллар Ўзбекистоннинг халқаро обрўйини жиддий бузиб келди, дунё ҳамжамияти кўзида ватанимизни салбий томондан машҳур қилиб турди. Энди унинг ёпилиши, албатта, севинч билан қаршиланади-да.\nШундай бўлишини кечагина ким кутган эди? “Жаслиқ”ни ёпиш тугул, уни очиқ сўкишнинг ҳам иложи йўқ эди кеча. Бугун бўлса, бу хабар ижтимоий тармоқларни портлатди деса ҳам бўлади. Ҳатто давлатнинг 1-рақамли ахборот агентлиги ЎзА “Зулм манзилига қиёсланган “Жаслиқ” колонияси ёпилади” деган сарлавҳа билан мақола эълон қилиб ўтирибди!\nАйни чоғда ижтимоий тармоқларда билдирилаётган айрим муносабатларда воқеа қадрини бироз пасайтиришга уриниш сезилади. Нима эмиш, “Ўзбекистон “Жаслиқ”ни ўз ихтиёри билан эмас, Амриканинг босими остида ёпишга мажбур қолди” эмиш.\nҚандайдир маънода бу гапда ҳам жон бор, албатта. Лекин масаланинг тарихига назар солсак, “Жаслиқ” ҳозирги иқтидорнинг сиёсий иродаси билан ёпилганини англаймиз.\nЧунки, масалан, БМТнинг Қийноқларга қарши қўмитаси Ўзбекистонга 2002 йилдан буён “Жаслиқ” қамоқхонасини ёпишни тавсия этиб келади, аммо Ўзбекистон томони бу талабларга асло юрмаган.\nНиҳоят, янги президент Шавкат Мирзиёев ўзида сиёсий ирода топа олди ва тарихий қарорга имзо отди! Яъни халқаро босим бўлган тақдирда ҳам, унга юриш-юрмаслик Ўзбекистон давлатининг ихтиёрида эди. Ва бу гал ижобий йўл танланди!\nШунинг ўзи янги Ўзбекистон сиёсатининг тобора инсонпарвар бўлиб бораётганини кўрсатади.\nШу ўринда "Жаслиқ" қамоқхонаси (УЯ 64/71 колонияси) ҳақида қисқача билдирги.\nЎзбекистон мустақилликка эришмасидан олдин СССРнинг кимёвий тажрибалар ўтқазиш лабораторияси бўлган ер 1999 йили махсус қамоқхонага айлантирилган. Илк паллалари (мас., 2000 йил апрели) 350 га яқин одам (маҳкум) бўлган. Ҳар ой охирида 80 нафаргача одам этап билан келтирилар эди.\n2000 йили 4 қаватли узун бир бинодан бошқа бино бўлмаган. Уни "Титаник" деб аташган. Бошқа бинолар 2004 йилларда қуриб битказилган.\nАсосан диндорлар ва сиёсий маҳкумлар сақланган. Ходимлар сони маҳкумлардан кам бўлмаган.\nБу ерда қийноқнинг одам хаёлига келмайдиган турлари қўлланган. Масалан, биринчи ва иккинчи этапдагиларни матрасларга ўраб, матрас устидан тиконли симлар билан чандиқлаб чиқишган. Кўплар ўлиб кетган, омон қолганлари ҳам майиб-мажруҳ бўлиб қолган.\nБу билдиргини нимага келтиряпман? Давлатимиз «Жаслиқ»ни ёпиш билан нақадар яхши иш қилганини ҳис этмоқчи бўлган киши бу ва бошқа маълумотларни билиши керак.\nХўш, “Жаслиқ”нинг ёпилиши халқимизга нима беради?\nБиринчидан, юракларга “Жаслиқ” солиб келган ваҳшат ва қўрқувдан қутуламиз. Бу жуда оғир асорат. Қўрқув остида ушлаб турилган халқда самимият бўлмайди, тубан хислатлари юзага чиқади, сотқинлик ва ғаламислик кучаяди, одамлар бир-биридан ҳадиксирайдиган, ишонмайдиган бўлиб қолади.\nИккинчидан, у ерда амалга ошириб келинган ваҳшийликларга чек қўйилади.\nУчинчидан, сиёсий ва диний сабаблар билан қамалганлар аталган концлагердан қутулдик.\nТўртинчидан, “Жаслиқ”нинг ёпилиши давлатнинг ўз халқи олдида айбини тан олиши, феълан кечирим сўраши ҳамдир. Яъни бу ҳодиса аввалги тузум қўлидаги қонлар аста-секин ювила бошланганини билдиради.\nБешинчидан, дунё кўзида Ўзбекистоннинг обрўйи ошади, халқаро муносабатларда тилимизни узун қилади.\nБу ерда саналмаган, эсимизга келмаган яна кўп яхшиликларнинг бошланиши деса бўлади бу ёпилишни.\nНуруллоҳ Муҳаммад Рауфхон, ёзувчи,\n2019 йил августининг 4-куни, якшанба\nЎзбекистон жаслиқ инсон ҳуқуқлари Жамият Махсус Долзарб\n257 16:00 10.12.2019


ИнтерФУТБОЛ :: Абдувоҳид Неъматов: "Дарвозада туриш қийин, ўйнаш осон, ҳарқалай"\nАбдувоҳид Неъматов: "Дарвозада туриш қийин, ўйнаш осон, ҳарқалай"\nЖорий йил Coca Cola Суперлигадаги иштирокини асосан ўз тарбияланувчиларига таяниб бошлаган «Насаф» клуби ҳозир турнир жадвалининг 2-қаторида бормоқда. Кўпчилик мавсумнинг старт босқичида ўз олдига катта мақсад-вазифаларни қўйган баъзи жамоаларнинг шашт-шижоатини кўриб, бу йил «Насаф»га қийин бўлиши ва у ўртамиёналар қаторида юришини тахмин қилганди. Рўзиқул Бердиев шогирдлари бунга терс ўлароқ, турдан турга ўз ўйинларини шакллантириб, ижобий натижаларга эришиш асносида нималарга қодир эканликларини исботлашмоқда. Жамоа муваффақиятига катта ҳисса қўшаётган футболчилардан бири - бу дарвозабон Абдувоҳид Неъматов, шубҳасиз. Алоҳида қайд этиш жоиз, ёш голкипер иштирокидаги охирги 9та ўйинда «Насаф» бирорта гол қўйиб юборгани йўқ.\n- Абдувоҳид, суҳбатимизни жамоангизнинг «Қўқон-1912»га қарши кечган сўнгги ўйини ҳақидаги фикрларингиз билан бошласак.\n- Ўйин кескин курашлар остида ўтди. Ўз майдонимизда ўйнаганимиздан келиб чиқсак, бизни ғалабадан бошқаси асло қониқтирмасди. Ҳа, рақиб охиригача муносиб қаршилик кўрсатди. Муҳими, майдонда мураббийлар кўрсатмаларини аниқ бажаришга ҳаракат қилиб, муҳим 3 очкони қўлга киритдик.\n- Шу билан «Насаф»даги қуруқ ўйинлар сериясини 9тага етказдингиз. Айтингчи, бу борадаги статистикани ҳисоблаб борасизми?\n- Йўқ. Серия ҳақида «Насаф»нинг ижтимоий тармоқлардаги саҳифаларида ўқидим. Очиғи, бундан хурсандман, албатта, қуруқ ўйинлар сонини янада кўпайтиришдан умидворман.\n- Қўқон клуби билан ўйинда дарвозангизга пенальти белгилангач, хаёлингиздан нималар ўтди? Зеро, зарбани «нуқта»дан сира хато қилмаётган Мурод Холмуҳаммедов амалга ошириши маълум эди.\n- Ўша пенальтини бартараф этмасам, уялиб қолардим. Чунки ҳакамнинг 11 метрли нуқтага ишора қилишига ўзим сабабчи бўлгандим. Қисқаси, хаёлимда фақат бир фикр чарх урди - зарба йўлини топиш, тўпни қайтариш. Бир зумда кўз ўнгимдан жамоадошларимнинг ўйинга тайёргарлик жараёнида қаттиқ ишлашганию, тер тўкишгани ўтди. Шукрки, ўзимга ишонч ва машғулотлардаги меҳнат самараси ўлароқ, номдор пенальтичи Мурод Холмуҳаммедов билан дуэлда устун келдим.\n- «Насаф»даги ажойиб ўйинларингиз ортидан миллий жамоадан яна чақирув олдингиз. Хўш, ҳиссиётлар қандай?\n- Албатта, ҳар бир футболчи мамлакат миллий жамоаси либосини кийишга бош мақсад сифатида қарайди. Бош жамоамиз йиғинига чақирилганим мени янада кўпроқ ишлашга ундайди. Худо хоҳласа, терма жамоага қўлдан келганича ёрдам бериб, юртимиз байроғи халқаро ареналарда юқори кўтарилишига ҳисса қўшмоқчиман.\n- Бу сафар миллий жамоа йиғинига «Пахтакор» кипери Элдор Суюновнинг чақирилмагани кутилмаган ҳол бўлди. Бу борада қандай фикрдасиз?\n- Ҳа, Суюновнинг жамоа йиғинидан четда қолгани мени ҳам бироз ажаблантирди. Менимча, Элдор акада қандайдир жароҳат бўлса керак. Ўйлашимча, Суюновга ортиқча таъриф беришнинг ҳожати йўқ - тажрибали, ажойиб кипер. Биласизми, биз «Насаф» академиясида таҳсил олган кезлар Элдор ака баъзи-базида базага келиб, тарбияланувчилар билан машғулот олиб борарди. Кейинчалик профессионал фаолиятим бошланганида ҳам, мени ёнига чақириб, маслаҳат бериш баробарида камчиликларимни кўрсатиб ўтганди.\n- Ўз ўрнида футболга кириб келишингиз ва бугунги даражага етиб келишингизда меҳнати сингган инсонлар ҳақида маълумот берсангиз.\n- Футболни танлашимда, биринчи навбатда, отамнинг ўрни катта. Болалигимда айнан отам қўлимдан етаклаб, Жиззах футбол мактабига олиб борганди. У ерда мураббийлар - Ифтихор Ўринов ва Фарҳод Йўлдошевдан сабоқ олдим. Кейинчалик «Насаф» академиясига ўтиб, Озод Бердиев, Азамат Алиқулов ва дарвозабонлар мураббийи Шерзод Каттаев қўл остида шуғулландим. Аввал Биринчи лига, кейинчалик Ёшлар лигасида ўйнаш асносида Рўзиқул ака Бердиев эътиборига тушдим. Худога шукр, энди асосий жамоа аъзосиман. Фурсатдан фойдаланиб, шу даражага чиқишимга катта ҳисса қўшган Рўзиқул Бердиев ва дарвозабонлар мураббийи Денис Иванковга миннатдорчилик билдираман.\n- Яхши дарвозабон бўлиб етишишингизни қачон сезгансиз? Ёки бу мураббийлар танловими?\n- Тўғриси, бошида дарвозада турмаганман. Ҳаттоки, «Насаф» академиясида ҳам мураббийлар турли позициялар, асосан, ҳимояда синаб кўришган. Адашмасам, Қатарда ташкиллаштирилган турнирда тўпурар ҳам бўлгандим. Мана, тақдир тақозоси билан дарвозабонга айланиб қолдим. Биласизми, кўпчилик майдонда югуришдан кўра, дарвозада туриш осонроқ эканлигини айтади. Лекин бу фикрга мутлақо қўшилмайман. Чунки турли чизиқларда ўйнаб кўрганман ва биламанки, дарвозага туриш қийин, ўйнаш осонроқ. Аммо дарвозабон бўлганимдан афсусланмайман. Ҳаммаси яхшиликка. Аллоҳдан сўраб, меҳнат қилавериш керак.\n- Мавсум бошида жамоангизнинг ҳозирги таркиби билан совринли ўринлар учун курашишига кўпчилик ишонмаганди. Сизчи, бу борада қандай фикрда эдингиз?\n- Ҳа, кўпчилик имкониятимизни паст баҳолаганди. Муҳими, бош мураббий бизни ишонтирди, рақобатбардош ва юқори ўринлар учун курашувчи жамоа шакллантирди. Қолаверса, барча йигитлар жамланиб, ҳар қандай ҳолатда чиройли ўйин кўрсатиш ва медаллар учун курашишга келишиб олгандик.\n- Миллий жамоадан чақирув олганингиздан кейин ижтимоий тармоқлар орқали бўлажак рақиблар - Сурия ва Ироқ термалари ҳужумчилари ҳақида қандайдир маълумотлар қидириб кўрдингизми?\n- Сурия ва Ироқ терма жамоалари ҳужум бобида анча кучли эканлиги кўпчиликка маълум. Тўғриси, ҳужумчилари борасида алоҳида маълумот изламадим. Бу нарса хаёлимга ҳам келмади. Агар ҳужумчилардан чўчиганимда, дарвозабонликни танламасдим.\n- «Пахтакор» яқинда «Бунёдкор»га имкониятни бой берди, лекин «шерлар»нинг чемпионликни тантана қилишлари тайиндек, барибир. «Насаф»ни эса олдинда 4та жиддий рақиб кутиб турибди. Нима деб ўйлайсиз, жамоангиз «Сўғдиёна», «Пахтакор», «Бунёдкор» ҳамда «Локомотив»га қарши ўйинларда ўзи учун керакли натижа қайд этиб, турнир жадвалидаги ўрнини сақлаб қоладими?\n- Ҳа, «Пахтакор» турнир жадвалида катта устунликка эга. Бу жамоа охирги 2 йил ичида катта ўсишга эришди. Тошкентликлар ҳозир чемпионликни тантана қилишаётган бўлишлари ҳам мумкин эди. Фақат «Бунёдкор» бунга имкон бермади. «Пахтакор»нинг қачон ва қайси жамоага қарши ўйиндан сўнг чемпионликни расмийлаштириши - вақт ҳукмидаги масала. Тўғри, бизда назарий жиҳатдан чемпионлик учун имконият мавжуд. Кузатамиз, воқеалар қандай ривожланар экан? Саволингизга келсак, Худо хоҳласа, олдимиздаги 4та ўйинни ҳам кўтаринки руҳда ўтказиб, камида кумуш медалга эга чиқамиз.\n- «Насаф»нинг тажрибали футболчилари бошқа жамоаларга ўтиб кетишгани ҳам сиз каби ёшларга қўл келди. Натижалар чакки эмас. Бироқ жамоа келаси йили ОЧЛда иштирок этса, ҳозирги таркибнинг тажрибасизлиги панд бермасмикан?\n- Фикрингизга қўшиламан, агар келаси йили ОЧЛда ўйнаш ҳуқуқини олсак, тажрибали ўйинчиларга эҳтиёж сезилар балки. Лекин нокамтарлик туюлса ҳам айтаман, Рўзиқул ака керак бўлса, бу жамоани ОЧЛда ҳам яхши ўйната олади. Бунга тўлиқ ишонаман. Ўйлашимча, ҳозирги таркиб билан бемалол халқаро майдонларда муносиб иштирок этиш мумкин.\nХ.ЮСУПОВ суҳбатлашди, "ИнтерФУТБОЛ" газетаси.


22 март, 2019, 00:10 827\nСўнгги йилларда юртимизда футболга, ҳусусан болалар футболига катта эътибор қаратилмоқда.\nЖумладан клублар академиясига эътибор кучайтирилди, ёш футболчилар учун жаҳон футболининг таниқли кишилари иштирокида футбол-шоулари, маҳорат дарслари ўтказилмоқда.\nХуллас, болалар футболи ривожида кўплаб ишлар қилинмоқда, аммо футбол мактабларида таҳсил олаётган болакайларнинг ота-оналари ҳамон масалага эскича қараб, рақиб жамоа аъзоларини ҳақорат қилаётгани борасида таҳририятимизга хат келиб тушди. Қуйида ушбу хатни ҳукмингизга ҳавола қиламиз.\n16 март, шанба куни болалар футболи ўртасида Тошкент шаҳар чемпионатида "Локомотив" ва "Одил Жуниор" жамоалари ўйнади. 2011 йилда туғилган ёш футболчилар учрашувида яхши ўйин кўрсатаётган "Локомотив" ўйинчиларини "Одил Жуниор" жамоаси футболчиларининг ота-оналари ҳақорат қила бошлашди. Улар ёш, эндигина ўсиб келаётган болаларни турли ҳайвонлар номи билан сўкишга ўтишди. Ҳали ўн ёшга ҳам тўлмаган болаларни бундай ҳақорат қилиш, сўкиш уларнинг онгига салбий таъсир кўрсатмайдими?\nКеласи ўйинларда "Одил Жуниор" футболчилари ота-оналаридан ўзларини маданиятли тутишлари, ёш ўйинчиларга салбий эмас, балки ижобий хулқи билан ўрнак бўлишларини сўраб қолардик. Чунки болалар олдида ўзини бундай тутиш ақлли инсонга хос жиҳат эмас. Қолаверса, бу бизнинг диний ва миллат қадриятларимизга ҳам умуман мос келмайди. Қолаверса, "Одил Жуниор" жамоаси мураббийи ҳам ўз футболчилари ота-оналаридан тинчланишни сўрамади. Бундай ҳолатларда мураббийларнинг ота-оналарга айтадиган гапи ҳам кўпчиликнинг ўзини босиб олишини таъминлайди. Бироқ ўша ўйин мобайнида бундай вазиятга гувоҳ бўлмадик.\nБир жамоа ўйинчиларини ҳақорат қилиш каттароқ жанжал келтириб чиқариш эҳтимоли йўқ эмас. Ўша кунги ҳолат ўзларини инсондек тутмаган ота-оналарга охирги сабоқ бўлади деб умид қиламиз.


Каттақўрғон шаҳар ҳокими Музаффар Хашимов ўқитувчи ва мураббийларга байрам табриги йўллади\n26.09.2019 - 09:37\nСиз азизларни 1 октябрь – Ўқитувчи ва мураббийлар куни билан самимий муборакбод этаман.\nУшбу қутлуғ айёмда сизларнинг шаънингизга энг гўзал сўзлар, эзгу тилакларимизни йўллаймиз!\nБиз учун энг улуғ касб эгаси - ўқитувчи, энг муқаддас маскан бу мактабдир. Ҳар қандай инсон борки, ўзига таълим берган устозига, тарбия олган қутлуғ масканига бир умр ҳурмат назари билан қарайди.\nБатафсил Каттақўрғон шаҳар ҳокими Музаффар Хашимов ўқитувчи ва мураббийларга байрам табриги йўллади\nИнгичка кичик саноат зонаси: нима ўзгарди?\n25.09.2019 - 14:26\n"Самарқанд" телеканали орқали 2019 йил 19 август куни узатилган кўрсатувда Каттақўрғон шаҳар Ингичка саноат зонаси инвестицион муҳити танқид қилинган эди.\nУшбу ҳолат ўрганилганда, ҳақиқатдан ҳам ушбу худудда ўн бешга яқин лойиҳалар устида иш олиб борилаётганлиги, айни дамда ундан олтитаси амалга оширилаётганлигининг гувоҳи бўлдик. Бу ҳақда шаҳар ҳокимининг биринчи ўрибосари Икром Маматов маълумот тақдим этди.\nБатафсил Ингичка кичик саноат зонаси: нима ўзгарди?\nСАЙЛОВ КОМПАНИЯСИ БОШЛАНДИ\n25.09.2019 - 12:38\nЎтган хафта Ўзбекистон Марказий Сайлов Комиссияси 2019 йил 22 декабрни Ўзбекистон Республикаси Олий Мажлиси Қонунчилик палатаси депутатлари ва маҳаллий кенгашлар депутатлари сайлови куни деб белгилаган эди.\nБатафсил САЙЛОВ КОМПАНИЯСИ БОШЛАНДИ\nБаркамол, оқила хотин-қизлар авлодини вояга етказиш, улар орасидаги иқтидорли ёшларнинг адабиёт, санъат, фан ва маданиятни ривожлантиришдаги ютуқларини эътироф этиш, уларнинг кенг кўламли ислоҳотларни жадаллаштиришдаги фаол иштирокини рағбатлантириш мақсадида Зулфия номидаги Давлат мукофоти таъсис этилган эди.\n2019 йил 24 сентябрь куни Каттақўрғон шаҳар мусиқа мактаби биносида Зулфия номидаги давлат мукофотига номзодларни саралаш бўйича танловнинг шаҳар босқичи ўтказилди.\nБатафсил ТАНЛОВ ЎТКАЗИЛДИ\nТЎЛОВЛАР “МУНИС” ТИЗИМИ ОРҚАЛИ АМАЛГА ОШИРИЛАДИ\n24.09.2019 - 10:34\n“Ўзбекистон почтаси” АЖнинг “Тўловларни қабул қилиш автоматлаштирилиган тизими” (ТҚҚАТ-2)ни янада мукаммалаштириш ва кенгайтириш бўйича “Fido biznes” ва Жамият ўртасида тузилган шартномага мувофиқ “ТҚҚТ-2-Мунис” дастурий модули ишлаб чиқилди.\nБатафсил ТЎЛОВЛАР “МУНИС” ТИЗИМИ ОРҚАЛИ АМАЛГА ОШИРИЛАДИ\nСПОРТЧИ ЎҚИТУВЧИЛАР ТАҚДИРЛАНДИ\nСайтдаги охирги маълумот киритилган сана: 15.12.2019